12 Αυγούστου 2018, 22:23\nΗ πρώτη συναυλία της ζωής μου. Αρχές 90. Πεμπτη δημοτικού μαλλον σε ένα μπιτσομπαρο της εποχής που διέθετε συναυλιακο χώρο. Καλλιτεχνης, ο Κορκολής. Δεν μου άρεσε ποτέ ως φωνη αλλά τον θεωρώ από τους κορυφαίους συνθέτες. Στην σκηνή ένα πιάνο με ουρά και δεξιά αριστερά γιγαντοοθόνες. Θυμάμαι έντονα τα χέρια του να τρέχουν ιλιγγιωδως στα ασπρόμαυρα πλήκτρα στο γνωστό 'Πέταγμα της μέλισσας' και να κοιτώ αποσβολωμενη.\nΜια θαμμένη αναμνηση στο χρονοντούλαπο του μυαλού. Περίεργο πως ακόμη θυμάμαι τις λεπτομέρειες του χώρου. Το ημίφως, τη θεση στο μπαράκι που καθόμουν, τις βάρκες με τα βεγγαλικά στο νερό... Δεν την είχα ανακαλεσει έως τώρα.\nΈβαλα τον συνθέτη στο YouTube. Έτσι για να ταξιδεψω πίσω στο χρόνο και να φτιάξω μια ομορφη σκηνή σε μια παραλία με τη φωτιά του μυαλου μου.\nΊσως ηρθε η στιγμή...\nΕκεί που όλα γινονται καπνός\nΤο οξυγόνο μου\nΣημείωση αστραπή 25


ORTHOLOGIKA: ΑΝΑΣΧΗΜΑΤΙΣΜΟΣ ΜΕ ΠΑΡΑΤΡΑΓΟΥΔΑ ΚΑΙ ΕΚΠΛΗΞΕΙΣ ΠΟΥ ΣΟΚΑΡΟΥΝ !!!\nΑΝΑΣΧΗΜΑΤΙΣΜΟΣ ΜΕ ΠΑΡΑΤΡΑΓΟΥΔΑ ΚΑΙ ΕΚΠΛΗΞΕΙΣ ΠΟΥ ΣΟΚΑΡΟΥΝ !!!\nΗ ΝΕΑ ΥΠΟΥΡΓΟΣ ΕΡΓΑΣΙΑΣ, ΕΙΝΑΙ ΜΟΛΙΣ 31 ΕΤΩΝ ΚΑΙ ΔΕΝ ΕΧΕΙ ΚΟΛΛΗΣΕΙ ΟΥΤΕ ΕΝΑ ΕΝΣΗΜΟ ΣΤΗ ΖΩΗ ΤΗΣ.....\nΣΥΝΕΒΗ ΤΥΧΑΙΑ Η ΕΠΙΛΟΓΗ ΤΗΣ ???\nΉ ΕΙΝΑΙ ΜΕΘΟΔΕΥΣΗ ''ΠΡΟΣΤΑΣΙΑΣ'' ΤΟΥ κ. ΚΑΤΡΟΥΓΚΑΛΟΥ, ΑΠΟ ΤΑ ΜΜΕ ΠΟΥ ΤΟΝ ΕΧΟΥΝ ΣΤΟ ΣΤΟΧΑΣΤΡΟ, ΜΕΤΑ ΤΙΣ ΤΕΛΕΥΤΑΙΕΣ ΡΗΞΙΚΕΛΕΥΘΕΣ ΑΠΟΦΑΣΕΙΣ ΤΟΥ ΓΙΑ ΤΙΣ ΣΥΝΤΑΞΕΙΣ ΚΑΙ ΤΟΥΣ ΕΡΓΑΖΟΜΕΝΟΥΣ ???\nΙδού λοιπόν η νέα υπουργός ΕΡΓΑΣΙΑΣ.....\nΜια νεαρά κυρία ΜΟΛΙΣ 31 ΕΤΩΝ......με ''βαρύ χαρτοφυλάκιο πλούσιο βιογραφικό και εμπειρια στα εργασιακά''....όπως γράφουν τα φιλοκυβερνητικά ΜΜΕ !!!\nΚι εμείς αυτόματα αναρωτιόμαστε :\nΜΑ ΠΟΤΕ ΠΡΟΛΑΒΕ ΚΑΙ ΤΑ ΕΚΑΝΕ ΟΛΑ ΑΥΤΑ ???\nΑπό πότε άρχισε να επενδύει στο Βιογραφικό της ???\nΑΠΟ ΤΑ 5 ΧΡΟΝΙΑ ΤΗΣ ???\nΠαραθέτουμε αντίστοιχα αποσπάσματα από φίλα προσκείμενα μέσα :\n'' Είναι γυναίκα, είναι η νεότερη υπουργός της κυβέρνησης μετά τον ανασχηματισμό της Παρασκευής και σίγουρα διαθέτει ένα πλούσιο βιογραφικό ως τεχνοκράτης με εμπειρία στα εργασιακά.\nΈχει εργαστεί, επίσης, στο Ευρωπαϊκό Κοινοβούλιο, καθώς και στον Τομέα Αστικού Δικαίου, Πολιτικής Δικονομίας και Εργατικού Δικαίου του Τμήματος Νομικής του Αριστοτελείου Πανεπιστημίου Θεσσαλονίκης από το 2009 ως το 2013, καθώς και ως ερευνήτρια στο Κέντρο Διεθνούς και Ευρωπαϊκού Οικονομικού Δικαίου. Έχει δώσει σειρά διαλέξεων επί των εργασιακών σχέσεων και έχει δημοσιεύσεις σε ελληνικές και ευρωπαϊκές νομικές επιθεωρήσεις.''\nΚΑΙ ΑΠΟ ΑΝΤΙΘΕΤΑ :\n'' Κι όμως, ο κ. Κατρούγκαλος απλώς θα κινεί πλέον τα νήματα της διαπραγμάτευσης με τους δανειστές από το παρασκήνιο. Ο πρωθυπουργός τον απέσυρε σε μια θέση χωρίς ουσιαστικό αντικείμενο και φόρτο εργασίας στο υπουργείο Εξωτερικών από όπου θα μπορεί να παρακολουθεί και να καθοδηγεί το κλείσιμο της δεύτερης αξιολόγησης στο υπουργείο Εργασίας που σίγουρα θα επιφέρει πρόσθετα δεινά στους Έλληνες εργαζόμενους και συνταξιούχους. Απλώς θα το κάνει διά αντιπροσώπου.\nΗ έως την Παρασκευή το βράδυ η διευθύντρια του γραφείου του Έφη Αχτσιόγλουκάθεται στην ηλεκτρική καρέκλα του υπουργείου Εργασίας δεχόμενη να γίνει αυτή το κόκκινο πανί για τον ελληνικό λαό.\nΈκπληξη, όχι φυσικά επειδή είναι γυναίκα καθώς το έλλειμμά τους και σε αυτό τουπουργικό συμβούλιο είναι σημαντικό καθώς τοποθετήθηκαν μόλις 8 σε ένα σύνολο 48 μελών.\nΌσο για το τελικό αποτέλεσμα… ο Θεός να βάλει το χέρι του. ''\nΑΛΗΘΕΙΑ ΠΟΤΕ ΠΡΟΛΑΒΕ Η ΝΕΑ ΥΠΟΥΡΓΟΣ ΚΙ ΕΓΙΝΕ ΟΛΑ ΑΥΤΑ ???\nΚΙ ΑΠΟ ΠΟΤΕ ΕΜΕΙΣ ΔΗΛΩΣΑΜΕ ΠΩΣ ΜΑΣΑΜΕ ΦΥΛΛΑ ΔΑΦΝΗΣ ???


Disco Party - Thessaloniki City Guide\nBy Makis Chaitas\nΓια να θυμηθούν οι παλιοί και να μάθουν οι καινούριοι σας περιμένουμε στο Sureal για ένα ξέφρενο Disco Party από τον μοναδικό Makis Chaitas.\nΕλάτε να ξεφαντώσουμε.\nΟι θέσεις έιναι περιορισμένες.\nΚάνετε κράτηση εγκαίρως.\nΟ χώρος είναι covid free. Επιτρέπεται η είσοδος με την επίδειξη πιστοποιητικού νόσησης ,η εμβολιασμού.\nΚρατήσεις θέσεων στο τηλ. 6973560432.\n18 Δεκεμβρίου 2021 20:00


“Θα βελτιωνόμαστε συνεχώς” – Iraklis1908.gr\n“Θα βελτιωνόμαστε συνεχώς”\n4 Οκτωβρίου, 2018 5:34 μμ\nΚαθ’ οδόν για τη Θεσσαλονίκη, με… περιπετειώδη τρόπο και ταλαιπωρία, μετά το χθεσινό ματς Κυπέλλου στη Νάξο με τη Θύελλα Καμαρίου, μίλησε στον “ARENA FM 89.4” ο τεχνικός του Ηρακλή, Αλέκος Βοσνιάδης, τονίζοντας: “Είναι φυσιολογικό να υπάρχουν προβλήματα με πτήσεις και μετακινήσεις, με δρομολόγια αφού πέρασε η καλοκαιρινή περίοδος, αλλά έπρεπε να πάμε στις Κυκλάδες. Γυρνάμε σε δυο γκρουπ, το ένα έφτασε ήδη και το άλλο γυρνά μέσω Πάρου και Αθήνας το βράδυ. Κρατάμε τα δυο αποτελέσματα στο Κύπελλο, τις νίκες με Εθνικό και Θύελλα Καμαρίου και φυσικά πρέπει να διορθώσουμε τα λάθη μας. Να σταθεροποιήσουμε την καλή απόδοσή μας, να μην έχουμε μέτρια διαστήματα. Δουλεύουμε καλύτερα πλέον, για να βάλουμε όλους τους παίκτες στη διαδικασία συμμετοχής. Θα έχουμε διαφορετική σκέψη στο πρωτάθλημα”.\n“ΚΟΡΜΟ ΚΑΙ ΜΕΓΑΛΥΤΕΡΗ… ΔΕΞΑΜΕΝΗ”\nΓια να συνεχίσει ο τεχνικός των “κυανόλευκων”: “Έχουμε γεμάτο ρόστερ και τους χρειαζόμαστε όλους. Πρέπει να μη μείνουμε στα λόγια, αλλά όλοι να είναι σε καλό επίπεδο. Για την άνοδο άλλωστε, τον πρώτο λόγο θα έχουν όσοι διαθέτουν το πιο “γεμάτο” ρόστερ. Είμαστε μια ομάδα που φτιάχνεται, έφερε πολλούς και καλούς παίκτες. Σε αυτή τη φάση το σημαντικό είναι να έχουμε χρησιμοποίηση των περισσοτέρων παικτών. Βεβαίως, σταδιακά θέλουμε ένα κορμό και μετά να επιλέγουμε από μεγαλύτερη δεξαμενή παικτών, να βασιστούμε και σε άλλους, που θα διατηρούνται σε ετοιμότητα. Αυτό επιλέξαμε και πιστεύουμε οτι θα μας βγει σε καλό. Κανείς να μην επαναπαύεται και να διεκδικούν όλοι το χρόνο τους. Υπολογίζουμε σε όλους και θέλουμε την ετοιμότητα όλων. Και στα φιλικά και στα δυο ματς Κυπέλλου ήταν διαφορετική η σύνθεσή μας. Γνωρίζουμε την ομάδα σιγα-σιγά, είμαστε έτοιμοι να κάνουμε τις καλύτερες επιλογές”.\n“ΑΠΟ ΠΑΝΤΟΥ… ΤΡΕΙΣ ΠΟΝΤΟΥΣ”\nΚαταλήγοντας, ο Αλέκος Βοσνιάδης πρόσθεσε: “Ειναι ξεκάθαρο οτι πάμε αγώνα με τον αγώνα. Δεν θα παίζουμε πρώτα με τον Ηρόδοτο και θα σκεφτόμαστε το μετά, πχ την Παναχαϊκή ή την Κέρκυρα. Θέλουμε να κερδίζουμε, με καλή εμφάνιση, ή και μέτρια. Με σταθερότητα, σοβαρότητα και σεβασμό στον αντίπαλο. Από παντού θα πάρουμε τρεις πόντους, για να πετύχουμε στο τέλος τον μεγάλο στόχο. Μακάρι να συνδυάσουμε την αποτελεσματικότητα με καλή εικόνα. Να νιώθουμε όλοι σιγουριά όταν ο Ηρακλής μπαίνει στο γήπεδο. Αρχικά… βαθμοθηρία και όσο έρχονται οι πόντοι, θα ανεβαίνει ο ενθουσιασμός. Η δουλειά συνεχίζεται, έχουμε πολλά να διορθώσουμε, αλλά είμαστε αισιόδοξοι και σε καλό δρόμο. Ας αρχίσει το πρωτάθλημα και στο χέρι μας είναι να τα διατηρήσουμε όλα σε καλό βαθμό. Είναι ξεκάθαρος ο στόχος, δεν μπορούμε να συζητάμε για κάτι άλλο, πρέπει να βρούμε δύναμη και ψυχικά αποθέματα γι’ αυτό”.


NEWS MESSINIA - ΜΕΣΣΗΝΙΑΚΑ ΝΕΑ και ΕΙΔΗΣΕΙΣ: ΧΡΟΝΟΓΡΑΦΗΜΑ - Χαφιέδες\nΣτον εκκλησιασμό έβγαινα έξω από τον ιερό χώρο, μ’ ενοχλούσε η ομιχλώδη ατμόσφαιρα, το λιβάνι και το πολύβουο ψάλσιμο. Το ‘βλεπαν οι χαφιέδες, σήκωναν το κεφάλι ψηλά στον παντοκράτορα, έκαναν το σταυρό τους και αναρωτιόνταν: << Κύριε ελέησον! Γιατί το κάνει; Άθεος είναι ή κομμουνιστής; >>\nΟπότε μια φορά βλέπω τις μουτσούνες τους σφιγμένες να βγαίνουν από το γραφείο. Η φαντασία μου κάλπασε, σκέφτηκα τη γερμανική κατοχή, τους δωσίλογους, τους χαφιέδες, τους ταγματασφαλίτες, τους φυλακισμένους και τους εκτελεσμένους. Την μπότα τους τότε ένιωσα να με πατά, τη φωνή του διευθυντή άκουσα σαν αστροπελέκι δυνατό να λέει: << Φωνάξτε τον να έρθει μέσα! >>\nΚύκλωπας ανθρωποφάγος εκείνος, βρήκε την ευκαιρία να με << εκτελέσει >>. Ντοπαρισμένος εθνικόφρων, ελληνορθόδοξος ακμαίος και σύγχρονος αναχρονιστικός Παπούα, μ’ έβρισε, μ’ απείλησε, με φοβέρισε, λίγο έλειψε και ξύλο να μου ρίξει. Φεύγοντας, τον φαντάστηκα να ‘χει ένα μάρσιπο μπροστά του, να κάνει πήδους και να βόσκει σε χορτάρι χλοερό. Το ‘βαλα στα πόδια και γρήγορα έγινα μπουχός να φύγω μακριά από τούτο το τετράποδο καγκουρό με τους ντοπαρισμένους χαφιέδες του.


Μόνο οι μισθοί πέφτουν στην Ελλάδα, ανακάλυψε η Κομισιόν | ΠΟΛΙΤΙΚΗ | antinews.gr\nΜόνο οι μισθοί πέφτουν στην Ελλάδα, ανακάλυψε η Κομισιόν\nΕκεί στην Κομισιόν πρέπει να είναι πολύ... φωστήρες. Πληρώνουν ένα σκασμό λεφτά για να κάνουν περισπούδαστες εκθέσεις για την Ελλάδα οι οποίες καταλήγουν στο εξής συμπέρασμα: Στην Ελλάδα της άγριας λιτότητας, το μόνο που μειώθηκε δραματικά είναι οι μισθοί των εργαζόμενων σε αντίθεση με τις τιμές που κρατιούνται στο... ύψος τους.\nΧρειαζόταν να κάνουν εκθέσεις για να το δουν αυτό; Ας κοίταζαν μια ματιά στην ελληνική κοινωνία και πως αυτή περνά το δράμα της λιτότητας και θα καταλάβαιναν ότι η συνταγή τους είναι πέρα για πέρα λανθασμένη.\nΗ έκθεση της Κομισιόν για την ανταγωνιστικότητα της χώρας δείχνει ότι επιστρέψαμε στο 2001 αλλά αυτό οφείλεται αποκλειστικά στους πετσοκομμένους μισθούς. Ό,τι λέει η κυβέρνηση στην τρόικα δηλαδή αλλά αυτοί είναι κουφοί. Όμως, ανταγωνιστικότητα δεν είναι μόνο η συμπίεση του εισοδήματος των εργαζόμενων. Είναι και οι τιμές των προϊόντων, οι εξαγωγές, το άνοιγμα επαγγελμάτων κ.λπ. Με τόσους φόρους και ΦΠΑ, όμως, πώς να μειωθούν οι τιμές;\nΣύμφωνα με την έκθεση, η μείωση των αμοιβών ανήλθε σε 14,5% όταν οι τιμές των προϊόντων αυξάνονται.\nΈτσι, η ανταγωνιστικότητα με βάση τον «επίσημο» δείκτη μέτρησης, το μοναδιαίο κόστος εργασίας στο σύνολο της οικονομίας έχει βελτιωθεί ταχύτατα, και στο τέλος του 2012 επέστρεψε σε καλύτερη επίδοση από αυτή του 2001 όταν η Ελλάδα έμπαινε στην ΟΝΕ. Η βελτίωση από το 2009 φτάνει στις 14,5 μονάδες (από τις 103,3 στις 89,1 μονάδες όπου μείωση σημαίνει πρόοδος στην ανταγωνιστικότητα).\nΤο ύψος των τιμών σε σχέση με τα υπόλοιπα 27 κράτη – μέλη ήταν στο τέλος του 2012 κατά 11,5 μονάδες υψηλότερο από τα επίπεδα του 2000 (στο 105,5 από 94 μονάδες το 2000).\nΣτις τιμές των εξαγωγών τα πράγματα είναι χειρότερα από πλευράς ακρίβειας με τον δείκτη στις 109,3 μονάδες στο τέλος του 2012 από 90,4 μονάδες το 2000 και 102,9 μονάδες το 2008 όταν ξεκινούσε η κρίση...\nΌπως αναφέρουν αρμόδια στελέχη η μείωση του πληθωρισμού όπως αποτυπώνεται από την ΕΛΣΤΑΤ, τον Μάρτιο μπορεί να ήταν η μεγαλύτερη από τον Μάιο του 1968 αλλά επί της ουσίας ήταν και ισχνή (0,2%) και δυσανάλογη με την τεράστια ύφεση που πλήττει από το 2008 τη χώρα...\nΓιώργος Αχαιός 01/05/2013 19:59:01\nΚαι τι προτείνει λοιπόν η κομισιόν για την λύση τυο προβλήματος;\nσιδεράκιας @ Γιώργος Αχαιός 01/05/2013 21:13:08\nθα συστήσουν μιά επιτροπή για να μας πουν....\nfe @ Γιώργος Αχαιός 01/05/2013 21:19:01\nΜα φυσικα μειωση μισθων...τι αλλο; το φαρμακο για ολα.\nΓιώργος Αχαιός 01/05/2013 21:26:10\nΗ έκθεση λέει ότι μόνο μείωση μισθών γίνεται στην Ελλάδα, αυτό είναι λοιπόν το πρόβλημα που εντοπίζει η εκθέση, όχι η λύση.\nΦοιτητης @ Γιώργος Αχαιός 15/05/2013 13:49:32\nΝαι, αλλά θα σου πουν ότι αν κάνεις μεγαλύτερες μειώσεις μισθών, μπορεί τελικά να πέσουν και οι τιμές. Ορίστε. Πρόβλημα λύθηκε.\nΣτέργιος 01/05/2013 21:48:43\nΑπό τη μια θέλουμε τυφλή πίστη στα μνημόνια κι από την άλλη κοροϊδεύουμε την... πηγή τής σοφίας τους. Δεν πάει έτσι. Ή θα υπερασπίζεστε τα μνημόνια και τα χάλια τής Ευρώπης ταυτόχρονα, ή θα στέκεστε κριτικά απέναντι και στα δυο, ταυτόχρονα. Δεν γίνεται αλλιώς. Δεν γίνεται να σκύβεις το κεφάλι εθελοδουλικά και ραγιάδικα και όταν δεν σε κοιτάζει ο γκαουλάιτερ να τον κοροϊδεύεις. Είναι ανέντιμο.\npanas 01/05/2013 22:29:25\n"...Σύμφωνα με την έκθεση, η μείωση των αμοιβών ανήλθε σε 14,5% (!!!!!!) όταν οι τιμές των προϊόντων αυξάνονται..."\nΚαλά, τι στοιχεία τους δίνουν οι δικοί μας; Τι γίνεται εδώ;\nΜόνο 14,5 %!!! , ενώ εγώ έχω μείωση 35%- 40%;\nΚαι δεν αναφέρομαι σε αυτούς που έχουν μείωση 100% και είναι άνεργοι...\nΚρύβουν οι δικοί μας πάλι λεφτά;;;;\nΓΕΩΜΕΤΡΗΣ @ panas 02/05/2013 01:42:24\nGK @ panas 02/05/2013 15:52:13\nΦοιτητης @ panas 02/05/2013 16:18:13\nΕννοει μονο για το 2012.\nΟ Ιθαγενής 01/05/2013 22:40:50\nΠάντα ο άλλος φταίει\nΓιατί είμαστε ο περιούσιος λαός\n....πολίτες και κυβέρνηση δεν έχει η χώρα οπότε ας διαβάζουμε τις εκθέσεις των άλλων καιας πέφτουμε από τα σύννεφα...μέχρι την επόμενη φορά\nΣτέργιος @ Ο Ιθαγενής 02/05/2013 01:44:07\nΒλέπω ότι το "μαζί τα φάγαμε" έπιασε τόπο.\nΑν εσένα σου αρέσει να σέρνεσαι με τα γόνατα στα χαλίκια, κάν'το.\nΑλλά εμείς δεν θα σε ακολουθήσουμε.\nδημης 02/05/2013 00:57:25\nΈτσι είναι .....\n-Άλλοι ....θα μας πούν....ότι .... οι...φωστήρες ....είναι καλοί επιστήμονες ...προοδευτικοί ....σοσιαλιστές ...αντεξουσιαστές...(ΚΑΤΙ ΣΑΝ ..GAP-GAP KAI ΤΩ ΠΑΤΡΙ...ΜΕ ΤΑ ΜΠΕΡΚΛΕΫ ... ΤΑ ΒΑΡΙΑ ..ΟΙΚΟΝΟΜΙΚΑ...ΚΛΠ)\n-Άλλοι θα πουν ...ΙΔΕΟΛΟΓΙΚΑ... ότι...μέτρησαν ανάποδα τον Φρήντμαν... και διαβάζουν διαγώνια τον Χάγιεκ... ή ότι σαν πρώην Μαρξιστές Λανινιστές...Προλεταριακοί διεθνιστές κάπου χάσανε τα...δικά τους ...ευαγγέλια...\n-Όλοι θα συμφωνήσουν στο ότι χρειάζονται λιγώτεροι ΔΥ στις χώρες της ΕΕ...που άλλωστε φταίνε και δεν βγαίνουν οι προβλέψεις....\nΘα συμφωνήσουν επίσης στις αυξήσεις (ΚΑΤΕΠΕΙΓΟΥΣΕΣ ΜΕΣΑ ΣΤΗΝ ΚΥΡΙΑΚΗ ΕΙ ΔΥΝΑΤΟΝ ΤΟΥ ΠΑΣΧΑ... ΚΑ ΑΛΜΑΤΩΔΕΙΣ...) ΤΩΝ ΣΥΜΒΟΥΛΩΝ ΠΑΡΑΣΥΜΒΟΥΛΩΝ ..ΕΙΔΙΚΩΝ ΣΥΜΒΟΥΛΩΝ ..ΚΛΠΣΥΜΒΟΥΛΩΝ ... με κριτήρια ...νεποτικά.... κλπ...διαφάνειες.... αξιοκρατίες ..."πολιτικές"....\nΔεν θα ξεχάσω .... βλέμα δημοσιογραφικό...(ότι αυτό συνεπάγεται ) και...εργολαβικό... πρίν μήνες στον ΣΚΑΪ όπου αποσβολωμένος στην ερώτηση .."γιατί οι τιμές ανεβαίνουν αφού τα κόστη πέφτουν;;) έβλεπε λύση στο ..άπειρο...\nΚαι μιάς για τις τιμές μήπωσ επίκειται ανακοίνωση ...με ταρατατζούμ ΠΤΩΣΗΣ ΤΟΥ ΦΠΑ ;;; γιατί στις υπεραγορές τελευταία είδα τις τιμές να τσιμπάνε ....λίγο ...\nNik 02/05/2013 01:25:37\nΤο ενεργειακό κόστος έχει αυξηθεί κατακόρυφα, και στην σύγχρονη κατασκευή η ενέργεια είναι πιο μεγάλο κομμάτι από την εργασία. Πως να έχουμε λοιπόν μείωση τιμών. Περιμένετε να βγάλετε "τσάμπα" ενέργεια από τον ήλιο και τον αέρα για να πάτε μπροστά ενώ στη γειτονική Βουλγαρία η ενέργεια έχει το μισο ακριβώς κόστος.\nΦοιτητης @ Nik 02/05/2013 16:19:21\nΤο οικιακο εχει διπλασιαστει. Το βιομηχανικο ελαχιστα, πριν 1 χρονο ειχε μειωθει κιολας.\nVee 02/05/2013 07:28:51\nΑναρωτιέμαι αν μιλάς έτσι και στον προφορικό σου λόγο. Πραγματικά το κείμενο σου δε βγάζει κανένα νόημα. Τί είναι όλα αυτά τα αποσιωπητικά;\nδημης @ Vee 03/05/2013 01:16:28\nΝΑ ΔΙΑΒΑΖΕΤΕ ΤΑ ΑΠΟΣΙΩΠΟΙΗΤΙΚΑ...\nSceptic 02/05/2013 08:12:46\nΟταν αντιληφθήται ότι οι εφαρμοζόμενες οικονομικές πολιτικές είναι αποτέλεσμα πολιτικής ιδεολογίας και όχι το βίτσιο μερικών ανθρώπων που έχουν την εξουσία, τότε να πάτε στον καθρέφτη και να τον φτύσετε....\nΟ Ιθαγενής 02/05/2013 08:42:43\nΔεν μου αρέσει να σέρνομαι αλλά ούτε να ζητώ άλλοθι και δικαιολογίες σας πιτσιρίκι.\nΕκτός αν η Κομισιόν νομοθετεί ψηφίζει και ...κόβει και όχι οι 300 και όσοι χτυπούν παλαμάκια.\nΦοιτητης 02/05/2013 16:25:22\nΕ, τι να κανουμε;\nΕμεις τα ειχαμε πει. Πηγαινετε με προεδρικο διαταγμα ολους τους μισθους και 1 ευρω το μηνα. Οι τιμες δεν προκειται να πεσουν. Αυτα τα περι εσωτερικης υποτιμησης ειναι μονο στην θεωρια και ασφαλως μια τοσο στρεβλη οικονομια σαν την ελληνικη δεν θα μπορουσε ουτε καν να αποδειξει στο ελαχιστο μια τετοια θεωρια.\nΟι μισθοι εχουν μειωθει πανω απο 35%, σε μερικες περιπτωσεις και 50% απο την αρχη των μηνμονιων. Την ιδια περιοδο, η Ελλαδα εχει καταγραψει πληθωρισμο 11%. Προ μνημονιου η Ελλαδα ηθελε 30% αποπληθωρισμο για να χωρεσει στο ευρω. Πλεον χρειαζεται 41%. Καλη επιτυχια στο λομπι του ευρω.\nΥΓ. Σημερα αγορασα γαντια ΛΑΤΕΞ. Ειχα 1 χρονο να αγορασω. Τα αγορασα 0,96Ε και κατασκευαζονται στην Μαλαισια. Περυσι τα αγορασα 0,63Ε και κατασκευαζονταν στην Ελλαδα. Ενα μικρο δειγμα οτι οσες μειωσεις μισθων κι αν γινουν, ουδεμια πληθωρισμενη (αναπτυγμενη) οικονομια δεν θα γλυτωσει την πληρη αποβιομηχανοποιηση της προς οφελος των αποπληθωρισμενων (αναπτυσσομενων) σε περιβαλλον παγκοσμιοποιημενο και ανοικτων οικονομικων συνορων. Ουτε η Γερμανια εν καιρω.


Ασθενείς με πόνο, χωρίς φροντίδα - CreteDoc - Ειδήσεις, Νέα, Επικαιρότητα - Κρήτη, Ηράκλειο, Χανιά, Ρέθυμνο, Λασίθι, Ελλάδα, Κόσμος\nΑρχική / ΕΙΔΗΣΕΙΣ / ΕΛΛΑΔΑ / Ασθενείς με πόνο, χωρίς φροντίδα\nΣοφία Πολίτη 19/05/2019 ΕΛΛΑΔΑ, ΥΓΕΙΑ Αφήστε Σχόλιο\nΧάσμα μεταξύ των αναγκών των ασθενών με πόνο και τις δυνατότητες παροχής υπηρεσιών ανακουφιστικής φροντίδας καταγράφεται στη χώρα μας.\nΣήμερα στην Ελλάδα λειτουργούν μόλις τρία προγράμματα εξειδικευμένης ανακουφιστικής φροντίδας, κυρίως από μη κυβερνητικές οργανώσεις, τα οποία εξυπηρετούν 600 ασθενείς. Οι ογκολογικές κλινικές και τα 57 ιατρεία πόνου –τα οποία λειτουργούν σε εθελοντική βάση– παρέχουν υπηρεσίες γενικής ανακουφιστικής φροντίδας, ενώ μόλις εννέα κλίνες στον δημόσιο τομέα είναι διαθέσιμες για την αντιμετώπιση σοβαρών συμπτωμάτων ασθενών με πόνο. Στη χώρα μας 120.000 έως 135.000 ασθενείς χρειάζονται ανακούφιση από τον πόνο, αλλά υπολογίζεται ότι λιγότεροι από το 10% αυτών τη λαμβάνουν, είτε μέσω εξειδικευμένου προγράμματος, είτε από ιατρείο πόνου. Εμπόδια στην πρόσβαση των ασθενών με πόνο σε οπιοειδή φάρμακα έχει θέσει και το νέο πλαίσιο ηλεκτρονικής συνταγογράφησης και το οποίο βάζει περιορισμούς είτε στην ειδικότητα του γιατρού είτε στις δόσεις που αυτός μπορεί να γράψει. Ο υπουργός Υγείας Ανδρέας Ξανθός δεσμεύθηκε, χθες, για διόρθωση του θεσμικού πλαισίου το επόμενο διάστημα.\nΤην υπάρχουσα κατάσταση όσον αφορά την ανακουφιστική φροντίδα στη χώρα μας αποτυπώνει μελέτη που διενήργησε η αρμόδια επιτροπή του υπ. Υγείας σε συνεργασία με τον δρα Στέφεν Κόνορ, εκτελεστικό διευθυντή της Παγκόσμιας Ενωσης Υπηρεσιών Ανακουφιστικής Φροντίδας και με τη χρηματοδότηση του Ιδρύματος Σταύρος Νιάρχος. Σύμφωνα με την έκθεση, η οποία παρουσιάστηκε χθες, η ανακουφιστική φροντίδα στην Ελλάδα δεν έχει εξελιχθεί όσο στις άλλες χώρες της Ε.Ε. Αλλωστε, η Ελλάδα μαζί με τη Βουλγαρία, την Εσθονία και τη Λετονία, είναι οι χώρες της Ε.Ε. με το λιγότερο ανεπτυγμένο σύστημα ανακουφιστικής φροντίδας. Υπολογίζεται ότι 120.000 έως 135.000 ασθενείς χρειάζονται υπηρεσίες ανακουφιστικής φροντίδας ετησίως, εκ των οποίων το 95% θα μπορούσε να τις λάβει κατ’ οίκον. Περίπου το 37% των αναγκών αφορά σε ασθενείς με καρκίνο και το υπόλοιπο 63% σε ασθενείς με καρδιαγγειακά νοσήματα, ΧΑΠ, φυματίωση, κίρρωση, νεφροπάθειες, διαβήτη, έιτζ, άνοια και άλλες σοβαρές ασθένειες.\nΜόνο οι ασθενείς που τελικώς καταλήγουν αλλά χρειάζονται ανακουφιστική φροντίδα στην τελευταία φάση της ζωής τους είναι κατά προσέγγιση 62.000 άτομα ετησίως. Από αυτούς, μόνο το 1% μπορεί να λάβει αυτού του είδους τις υπηρεσίες με βάση τις σημερινές δυνατότητες του συστήματος υγείας. Οι συνολικές ανάγκες για ανακουφιστική φροντίδα μέσω νοσηλείας υπολογίζονται στις 500 κλίνες. Σήμερα μόνο εννέα κλίνες είναι διαθέσιμες για τον συγκεκριμένο σκοπό. Για την κατ’ οίκον εξυπηρέτηση των ασθενών υπολογίζεται ότι απαιτούνται 300 ομάδες επαγγελματιών υγείας. Ο κ. Ξανθός και ο εκπρόσωπος του Ιδρύματος Σταύρος Νιάρχος Πάνος Βαζαίος τόνισαν ότι η εκπόνηση της μελέτης ήταν το πρώτο βήμα για την ανάπτυξη στρατηγικής ανακουφιστικής φροντίδας στη χώρα μας. Σε δεύτερο στάδιο, θα καταρτιστεί πενταετές Εθνικό Σχέδιο Δράσης (2020-2025), το οποίο θα είναι έτοιμο τον ερχόμενο Οκτώβριο για να ξεκινήσει η υλοποίησή του. Πάντως, όπως ανέφερε κατά την παρουσίαση της μελέτης ο κ. Κόνορ, στην Ελλάδα θα χρειαστούν δεκαετίες έως ότου καλυφθεί το μεγαλύτερο μέρος των αναγκών και παρέθεσε το παράδειγμα των ΗΠΑ, όπου κατά τη διάρκεια των 45 ετών που λειτουργεί σύστημα ανακουφιστικής φροντίδας μόνο το 75% των αναγκών ικανοποιείται.\nTags ΑΣΘΕΝΕΙΣ ΠΟΝΟΣ ΦΡΟΝΤΙΔΑ\nzarpanews.gr Με πυροσβεστικό όχημα μεταφέρθηκαν τρεις ασθενείς στο Νοσοκομείο Ρεθύμνου, εξαιτίας της κακοκαιρίας. Η μεταφορά …\n48 λεπτά ago blue #summer #crete #chania #blue #sky #sea #greece #crete #views #traditional #vacations #island #seaside #tourists #walk #sunny #holidays #instadaily #travel #photography #instagood #nofilter #vacations #church #ig_greece\n51 λεπτά ago blue #summer #crete #chania #blue #sky #sea #greece #crete #views #traditional #vacations #island #seaside #tourists #walk #sunny #holidays #instadaily #travel #photography #instagood #nofilter #vacations #church #ig_greece\n60 λεπτά ago a | heavenly store, with the most perfectly-curated collection of\n60 λεπτά ago Ein wunderschöner Urlaub neigt sich dem Ende. #kreta #santorini ☕


Πολιτική υποθήκη ποιητικής ενάργειας | Parakato.gr\nΕίσαστε εδώ: » ΑΡΧΙΚΗ » ΓΙΑΝΝΑΡΑΣ Χ. » Πολιτική υποθήκη ποιητικής ενάργειας\nH πολιτική του ωστόσο υποθήκη, «Tα Δημόσια και τα Iδιωτικά», αγνοήθηκε προκλητικά από όλες τις κυβερνήσεις, από ολόκληρο το φάσμα των συντεχνιών που αυτοονομάζονται «κόμματα». Aκόμα και από τα σχολειά απέκλεισαν την υποθήκη του Eλύτη όλοι ανεξαιρέτως οι υπουργοί Παιδείας και οι «επιτελείς» τους. Tο μικρό βιβλίο είναι άγνωστο στα Eλληνόπουλα, δεν έφτασε ποτέ στα χέρια τους, η ελλαδική πολιτεία - κοινωνία δεν φιλοδόξησε ποτέ να το παραδώσει, κριτική πυξίδα προσανατολισμού και στοχεύσεων, στους σημερινούς και αυριανούς πολίτες της.\n* * *«Δεν είμαι ο τρελός του χωριού, αλλά νιώθω κάπως άβολα βλέποντας να με περιβάλλουν τόσοι γνωστικοί. Eίμαι, ξέρετε, από τους αφελείς που πιστεύουν ότι ο Tρωικός πόλεμος έγινε για την ωραία Eλένη. Πιθανώς να κάνω λάθος, αλλά είμαι σίγουρος ότι, όσοι δεν το πιστεύουν αυτό, δεν έχουν καμιά πιθανότητα στη ζωή τους να συναντήσουν ούτε την ωραία ούτε και καμιά άλλη Eλένη.\nTο μοντέλο ανάπτυξης στο οποίο είμαστε εγκλωβισμένοι δεν είναι, απλώς, ένα ηγεμονικό μοντέλο, είναι ξεκάθαρα ολοκληρωτικό. Στο όνομα μάλιστα των ανθρωπίνων δικαιωμάτων διευθετεί τις ζωές των ανθρώπων όπως το βολεύει ή, όταν δυσκολεύεται, κάνει... ανθρωπιστικές παρεμβάσεις – αυτή είναι η μετωνυμία για τους πολέμους των “καλών” και συνεχίζει.\nΣυνεχίζει να μετακινεί εμπορεύματα, κεφάλαια κι ανθρώπους. Mαζί με τους ανθρώπους εκριζώνονται πολιτισμοί χιλιετιών, δηλαδή εταιρότητες, για τις οποίες, κατά τα λοιπά, υποκριτικώς κοπτόμεθα...\n...Πέρασαν κουτσά - στραβά δύο σχεδόν αιώνες από τότε που ο νεοελληνισμός αποχαιρέτισε την Oικουμένη και θρονιάστηκε στο κράτος. Eπρόκειτο για έναν ακρωτηριασμό κι αυτό δεν έχει μόνο γεωγραφικές συνδηλώσεις. Mιλάμε για δυο αιώνες προσφυγιάς... Mπαίνουμε σε λίγο στον τρίτο αιώνα της κρατικής μας συγκρότησης δημογραφικά απισχνασμένοι και, εκτός από χρεοκοπημένοι, οι μισοί και πλέον Eλληνες βρίσκονται εκτός Eλλάδος, με τους άλλους μισούς να μακαρίζουν κατά πλειοψηφία όσους, δυο φορές ξένοι, έφυγαν εγκαίρως για τα ξένα...\n...Δύο αιώνες τώρα προσπαθούμε να συγκεράσουμε τα σουσούμια τα δικά μας με αυτά της επείσακτης νεωτερικότητας. Aποτέλεσμα της σύζευξης, η τερατογένεση του ελληνικού κράτους. Oύτε Eυρωπαίοι ούτε βαλκάνιοι. Σχεδόν τραβεστί. Kαι ακριβώς ντεμί. Φουστανέλα με ημίψηλο και περικεφαλαία με σακάκι. Στο ένα πόδι το τσαρούχι και στο άλλο την δωδεκάποντη γόβα...\n...Aν η Mεγάλη Iδέα μας είναι να μας ξαναδανείσουν οι Aγορές, καλά το πάμε και μπορούμε να τελευτήσουμε τις ζωές μας δίνοντας, με σκυμμένη κεφαλή, λόγο στους πιστωτές μας. Aν όμως (λέω αν) έχουμε να δώσουμε κι αλλού λόγο, είναι κι ο γιαλός στραβός και το αρμένισμά μας θεόστραβο...\n...Ξέρω, το ποτάμι δεν γυρίζει πίσω. Aλλά αυτός δεν είναι λόγος για να βουλιάξουμε στης ακροποταμιάς τα βαλτόνερα, αιτούμενοι περισσότερη “πρόοδο” και “ανάπτυξη”. Φτάνει πια, μπουκώσαμε. Kαι μη σκανδαλίζεστε, δεν λέω να φύγουμε από την Eυρώπη, διότι η Eυρώπη ήδη ξεσκόλισε από τη ρίζα της όσο εμείς, εγκαταλείποντας τη δική μας ποίηση, προσπαθούσαμε να οικειωθούμε τη δική της αντιποίηση. Λέω μόνο πως, αν δεν καθαρίσουμε το πρόσωπό μας από τα ψιμύθια με τα οποία το μασκαρέψαμε, δεν είναι μόνο ότι θα συνεχίσουμε να χαραμίζουμε τις υποθηκευμένες μας ζωές σε έναν καρνάβαλο διαρκείας. Eίναι ότι δεν θα μπορέσουμε να σταθούμε ούτε ως ουραγοί του “θαυμαστού καινούργιου κόσμου” τους».\nΔημοσίευση: Σεπτεμβρίου 13, 2017 - Κατηγορία: ΓΙΑΝΝΑΡΑΣ Χ.\n0 Σχόλια για την ανάρτηση: "Πολιτική υποθήκη ποιητικής ενάργειας"


Σε κουβέντα να βρισκόμαστε; | Κιλκίς24\nΕπιτέλους, τρία στελέχη της Νέας Δημοκρατίας θύμωσαν μ’ αυτόν τον ανεκδιήγητο τύπο που είναι επικεφαλής του Ευρωπαϊκού Λαϊκού Κόμματος.\nΟι ευρωβουλευτίνες Ελίζα Βόζεμπεργκ, Μαρία Σπυράκη και ο υπεύθυνος του τομέα Εξωτερικών Δ. Κουμουτσάκος εξέφρασαν τη διαφωνία τους με την άποψη του Μάνφρεντ Βέμπερ, ότι η Ελλάδα αν δεν μπορεί να προστατεύσει τα σύνορά της πρέπει να φύγει προσωρινά από τη συνθήκη του Σένγκεν.\nΠροσωρινά έξω από τη Σένγκεν μάς θέλει ο Βέμπερ, προσωρινά έξω από την ευρωζώνη μάς ήθελε ο Σόιμπλε τον Ιούλιο. Κατά τ’ άλλα, οι Γερμανοί μάς σώζουν μονίμως. Να τους έχουμε και υποχρέωση δηλαδή.


To Mavrogato: Back to Black\nΜέσα σε δύο εβδομάδες, κατάφερα να καβαλήσω ΔΥΟ ΟΛΟΚΛΗΡΕΣ ΩΡΕΣ! Μιλάμε, θα δακρύσω από συγκίνηση!\nΘυμάμαι παλιότερα που δεν δούλευα - ακόμα και όταν είχα αρχίσει να δουλεύω, που πάντα είχα χρόνο τις καθημερινές να πάω στον στάβλο για τον Νέρο. Τώρα έχω φτάσει να προσπαθώ να αδειάσω χρόνο για να ιππεύσω, και παρόλο που τα καταφέρνω, φτάνει η ώρα 5 το απόγευμα και είμαι κομμάτια.\nΤην προηγούμενη εβδομάδα, πήγα την Τρίτη το απόγευμα και η Μαρίνα μου χρέωσε τον Νέρο. Και προς δική μου ντροπή και εξευτελισμό - και δεν κωλώνω να το πω, ήμουν μια φαντασική ΚΟΤΑ.\nΜια κότα πάνω σε ένα άλογο, που το μόνο που σκεφτόταν ήταν οι μέρες που δεν είχε καβαληθεί το μουρλάλογο που καβάλαγα. Ντάξει, μεταξύ μας, κλάιν ο συραγωγέας... Του αφήνει περιθώριο να ξεμουδιάσει και να εκτονωθεί λίγο, αλλά ταυτόχρονα, τον ζεσταίνει. Κάνω και εγώ το ζεσταματάκι μου όσο τον έχω στον συραγωγέα, δεν λέω, αλλά δεν συγκρίνεται το ένα με το άλλο.\nΚαι να που ήμουν πάνω του και σκεφτόμουν κάθε μια φορά που με είχε ρίξει. Δεν είναι και το πιο έξυπνο πράγμα που θα μπορούσα να κάνω, αλλά είχε κολλήσει το μυαλό μου σε κάθε μέρος και τον κάθε τρόπο που με είχε αδειάσει παλιότερα. Και δεν μπορούσα να κάνω τίποτα πέρα από βάδην. Με παρακάλαγε η Μαρίνα. Με το καλό. Με τον χαβαλέ. Με το κράξιμο. Με τη απειλή της μάστιγας. Τίποτα. Μέχρι που άκουσα και την γνωστή αποκαθήλωση "κατέβα και πήγαινέ τον στον στάβλο". Μου έδωσε τον Λαστ για την προπόνηση, αλλά όπως μου είπε χαρακτηριστικά "πρώτον, θα το πληρώσεις αυτό στην επόμενη προπόνηση και δεύτερον, πρέπει να το ξεπεράσεις".\nΚαι για 17 μέρες δεν ξανακαβάλησα. Μια ο καιρός, μια το πρόγραμμά μου, μια το πρόγραμμα των προπονήσεων, ήμουν οφφ.\nΣήμερα λοιπόν, πήγα προετοιμασμένη. Παλιά είχα κάνει ψυχολογική χαρτογράφηση του Νέρο. Κοινώς, γιατί, πότε και πώς έκανε το κάθε ροντέο. Δεν μπορούσα να τα αποφύγω, αλλά ήξερα πότε να τα περιμένω. Ταυτόχρονα, είχα για την κάθε περίσταση τον κατάλληλο τρόπο πεσίματος - κοινώς τον τρόπο που όταν θα με έριχνε, θα χτύπαγα όσο το δυνατόν λιγότερο. Επιπλέον, είχα βρει τι είναι αυτό που ήθελε για να πηγαίνει μπροστά και να μου δίνει και λίγη σημασία.\nΟπότε έκατσα και έκανα μια επανάληψη όλων αυτών και το πήρα απόφαση. Πρώτον θα εφάρμοζα όσα έκανα παλιότερα, για να πάει καλά μια προπόνηση. Και αν γινόταν καμιά μαλακία, θα ήμουν προετοιμασμένη να την προβλέψω και να "κρατηθώ" αναλόγως.\nΞεκινήσαμε λίγο αλλού γι' αλλού...\nΚαι όλως παραδόξως, το μάθημα πήγε τέλεια ! Εντάξει, ίσως φταίει οτι το πρωί τον είχε βγάλει ο Μήτσος για προπόνηση, οπότε δεν ήταν δα και φρεσκαδούρα, αλλά είμαι σίγουρη οτι βοήθησε η επανάληψη στην ύλη "Πώς να βγάλεις μια προπόνηση με τον Κοντό".\nΕίπαμε και οι 2 να το παίξουμε για λίγο κουλ τυπάκια... Γιέεεα !!!\nΔουλέψαμε κύκλους, διαγωνίους, αλλαγές καλπασμού, leg yield και μια απόπειρα half pass. Προς μεγάλη μου διασκέδαση, τόσο εγώ όσο και ο Κοντός, την είχαμε ξεχάσει αυτή την άσκηση. Οπότε είπαμε να αρκεστούμε στα πιο απλά στο τόσο ωραίο μας Ρηγιούνιον.\nΚαι περάσαμε ΤΟΣΟ ωραία :)\nΑπό τα μισά περίπου της προπόνησης είχα χαλαρώσει τόσο που ίσιωσα μέχρι και την καμπούρα μου (!) και στο τέλος είχα ξεχαστεί αρκετά για να τον αφήσω με χαλαρά ηνία να ξύσει το μουσούδι του στα πόδια του, ενώ τα δικά μου ήταν έξω από τους αναβολείς. Την στιγμή που συνειδητοποίησα τι έκανα, μου έδωσα ένα νοητικό "πατ πατ" στην πλάτη, έβαλα τα πόδια στους αναβολείς, και πήρα μια κάποια επαφή με τα ηνία. Ας μην προκαλώ και την τύχη μου τέλος πάντων...\nΚυρίες και κύριοι. Η ψυχοσύνθεση του Νέρο, επιτέλους αποτυπώνεται στον φακό!\nΕτικέτες ιππασία, ΚΕΙΠΠ, chicken, ippasia, keipp, leg yield, nero\nΙππ- ιατρικό Ανακοινωθέν


Eφυγε σε ηλικία 90 ετών ο Βασίλης Κόκκινος\nHome ΕΛΛΑΔΑ Eιδήσεις Eφυγε σε ηλικία 90 ετών ο Βασίλης Κόκκινος\nPosted By: mpouzou teamon: Φεβρουάριος 19, 2019 In: Eιδήσεις, ΕΛΛΑΔΑ, Κοινωνία\nHταν πρόεδρος του Αρείου Πάγου στην περίοδο του Ειδικού Δικαστηρίου • Είχε μνημειώδη κόντρα με τον υπουργό του ΠΑΣΟΚ, Ευάγγελο Γιαννόπουλο\nΣε ηλικία 90 ετών έφυγε από τη ζωή ο δικαστής Βασίλης Κόκκινος. Ήταν πρόεδρος του Αρείου Πάγου στην περίοδο του ειδικού δικαστηρίου.\nΟ Βασίλης Κόκκινος γεννήθηκε το 1929 στην Αταλάντη. Σπούδασε στη Νομική Σχολή του Πανεπιστημίου Αθηνών και εισήλθε στον δικαστικό κλάδο το 1956 με διαγωνισμό.\nΤον Ιούλιο του 1990, το Υπουργικό Συμβούλιο της κυβέρνησης Μητσοτάκη, επέλεξε τον Κόκκινο ως πρόεδρο του Αρείου Πάγου, παρακάμπτοντας όλους τους αντιπροέδρους και πολλούς αρεοπαγίτες της επετηρίδας, κίνηση που χαρακτηρίστηκε ατυχής και αντιδεοντολογική.\nΟ Κόκκινος παρέμεινε πρόεδρος του Αρείου Πάγου ως το 1996, ενώ ήταν και πρόεδρος του Ειδικού Δικαστηρίου κατά την εκδίκαση της υπόθεσης της Τράπεζας Κρήτης το 1991.\nΣτο Ειδικό Δικαστήριο ο Κόκκινος ψήφισε υπέρ της ενοχής του Ανδρέα Παπανδρέου και για τις τρεις κατηγορίες που αντιμετώπιζε, τελικά όμως ο Παπανδρέου αθωώθηκε και για τις τρεις (για την μία με ψήφους 7-6).\nΟ Κόκκινος μάλιστα ήταν αυτός που συνέταξε το σκεπτικό της μειοψηφίας, που ζητούσε καταδίκη του τέως πρωθυπουργού. Το σκεπτικό της πλειοψηφίας, με το οποίο ο Ανδρέας Παπανδρέου αθωώθηκε, συνέταξαν οι αρεοπαγίτες Πρόδρομος Ασημιάδης και Βασίλειος Λαμπρίδης.\nΓνωστές ήταν οι διαμάχες του Κόκκινου με τον βουλευτή και υπουργό του ΠΑΣΟΚ Ευάγγελο Γιαννόπουλο. Η κόντρα τους ξεκίνησε την περίοδο 1977-1979, όταν ο Κόκκινος, ως εφέτης, ήταν προϊστάμενος του Πρωτοδικείου Αθηνών και ο Γιαννόπουλος πρόεδρος του Δικηγορικού Συλλόγου Αθηνών.\nΗ κορύφωση της διαμάχης ήλθε την περίοδο 1991-1992, όταν ο Γιαννόπουλος μέσα από τις τηλεοπτικές εκπομπές του στο Κανάλι 29 ασκούσε δριμεία κριτική στους χειρισμούς του Κόκκινου στο Ειδικό Δικαστήριο. Την περίοδο 1996-2000 η διαμάχη συνεχίστηκε, όταν ο συνταξιούχος πια Κόκκινος με άρθρα του στον Τύπο ασκούσε κριτική στην πολιτική που εφάρμοζε ο Γιαννόπουλος ως υπουργός Δικαιοσύνης. Ο Γιαννόπουλος ανταπέδιδε με δικά του άρθρα για την πολιτεία του Κόκκινου στον χώρο της Δικαιοσύνης.\nTags: Αρειος ΠάγοςΒασίλης ΚόκκινοςδικαστικόςΕιδικό Δικαστήριοπρόεδρος\nΕισαγγελική έρευνα για τη συνομιλία Πολάκη-Στουρνάρα


Human – marouthki\n17 Μαΐου, 2017 marouthki\nΠήγε και τον πήρε με το αμάξι της. Όμορφος, ψηλός, μελαχρινός μ΄ εκείνα τα ζεστά καφέ του μάτια. Κι αυτή όμορφα ντυμένη, όπως την περίμενε, όπως την θυμόταν. Έφτασαν σ΄εκείνο το εστιατόριο στην ακροθαλασσιά. Κεριά, κρασί, υπέροχη μουσική. Κι ένα τεράστιο φεγγάρι. Ένας ρομαντισμός, που δεν άντεχε κανείς από τους δυό. Ανθυγιεινός κι ανούσιος ρομαντισμός. Οι άνθρωποι είναι παράξενα και περίπλοκα πλάσματα σαν χταπόδια. Σαν το χταπόδι που έτρωγαν. Οι άνθρωποι είναι πλάσματα αρκετά ευαίσθητα, μα και ενστικτώδη ώστε να εκδικηθούν με τον έναν ή τον άλλον τρόπο όποιον τα απειλεί.\nΤο βράδυ κύλησε με αλήθειες, χωρίς ψέμματα αυτή τη φορά εκεί στην θάλασσα με το ολόγιομο φεγγάρι. Πρώτη και τελευταία φορά που μίλησαν τόσο ειλικρινά για τις ζωές τους, την κοινή και τις ζωές τους με τους άλλους. Έφυγαν διακριτικά και μπήκαν στο αμάξι χωρίς βασανιστικές αποστασιοποιήσεις, χωρίς ήττες των συναισθημάτων. Μόνο σωματικές αντιδράσεις και εκκρίσεις και αμοιβαίο νιώσιμο όπως ποτέ άλλοτε. Χημεία.\nΜπήκε στο σπίτι, έβαλε ένα ποτήρι κόκκινο κρασί, κάθησε στο κρεβάτι της με τα άσπρα σεντόνια και χάιδευε με τα ακροδάχτυλα της το ποτήρι. Τότε ένιωσε την αίσθηση της απόλαυσης. Της δικής της ηδονής. Πάνω στο σώμα της, πάνω στα θέλω της. Σχέσεις παθιασμένες, σχέσεις πολύπλοκες, σχέσεις μπερδεμένες, αυτό που πάντα χρειαζόταν.\nΚαι μετά σιγή, ησυχία, απουσία, σιωπή, επιστροφή στον ευατό της, τον φθαρτό, τον καθημερινό, τον ανθρώπινο. Επιστροφή στις μαύρες τελείες της, που περιμένουν να ενωθούν με ευθείες γραμμές μεταξύ τους. Περιμένουν όπως κι αυτή.\nPrevious postΌταν έγινα μάνα\nNext postΑκόμη ζω


Δήμος Αθηναίων: Εγγραφές για τον αγώνα δρόμου 3χλμ\n29/04/2014 - 20:17\nΟι δηλώσεις συμμετοχής για τον αγώνα των 3χλμ. παρατείνονται έως 30 Απριλίου στα γυμναστήρια, τα κολυμβητήρια και τα γραφεία του Οργανισμού και έως 1η Μαΐου και ώρα 15.00 οι ηλεκτρονικές μέσω της ιστοσελίδας του Δήμου Αθηναίων www.cityofathens.gr/opanda/agonasdromou.\nΕπίσης, εγγραφές θα γίνονται από 1η έως 3 Μαΐου στο Κέντρο Εγγραφών της Διοργάνωσης στο Γυμναστήριο Ι. Φωκιανός (απέναντι από το Παναθηναϊκό Στάδιο) από 10.00 έως 20.00. Τις ίδιες μέρες και ώρες όλοι οι ΕΓΓΕΓΡΑΜΜΕΝΟΙ δρομείς θα πρέπει να παραλάβουν τον αριθμό συμμετοχής τους με το chip χρονομέτρησης.\nΓΥΜΝΑΣΤΗΡΙΑ (Καθημερινά 9:00 – 21:00,\nΚΟΛΥΜΒΗΤΗΡΙΑ (Καθημερινά 9:00 – 21:00)


Κατεβάστε δωρεάν authz.dll και Διόρθωση λάθους authz.dll - DLL Suite\nΚατεβάστε το αρχείο authz.dll δωρεάν\nΠώς να διορθώσετε το σφάλμα authz.dll;\nσφάλμα authz.dll μπορεί να καθοριστεί εύκολα από authz.dll αρχείο επισκευής εργαλείο DLL Suite:\n2. Κάντε κλικ στο κουμπί Έναρξη σάρωσης για να ελέγξετε τη λάθος authz.dll\n3. Κάντε κλικ για να καθορίσει όλα τα επισκευάσει το πρόβλημα authz.dll\nΠώς να κατεβάσετε το αρχείο authz.dll για δωρεάν;\nDLL Suite επιτρέπει στους χρήστες να κατεβάσετε δωρεάν authz.dll λαμβάνοντας τα ακόλουθα βήματα:\n2. Κάντε κλικ στο κουμπί Έναρξη σάρωσης για να ελέγξετε το αρχείο authz.dll\n3. Κατεβάστε authz.dll δωρεάν από την ανοιχτή ιστοσελίδα\nΠοια είναι η authz.dll αρχείο;\nauthz.dll είναι ένα αρχείο DLL που είναι υπεύθυνη για Authorization Framework συστατικό σε συστήματα Windows, όπως Windows 7 Professional Edition 64-bit. Ιδρύθηκε στις 7/13/2009 4:34:19 PM, το μέγεθος είναι 98816 bytes και την έκδοσή του είναι 6.1.7600.16385.\nauthz.dll μπορεί να μολυνθεί από τον ιό Trojan:Win32/Agent.ACI που εξαπλώνεται μέσω των κοινωνικών δικτύων Meettheboss να κατεβάσετε και να εγκαταστήσετε TuneUpMedic malware σε υπολογιστές που έχουν επηρεαστεί.\nΜόλις μολυνθεί, η διαδρομή του αρχείου της authz.dll θα γίνει εκ νέου οριστεί ως:\nΚαι το λογισμικό όπως το PC παιχνίδι Anarchy Online: The Notum Wars, Web browser Opera 11.00 ή ιούς McAfee AntiVirus Plus δεν μπορεί να ξεκινήσει, μαζί με το μήνυμα λάθους:\nauthz.dll λείπει ή δεν βρέθηκε.\nΌταν κάνετε επανεκκίνηση του υπολογιστή σας, θα λάβετε authz.dll μπλε οθόνη του θανάτου, μαζί με τον κωδικό σφάλματος διακοπής:\nΕπιμέλεια: Devora Babish και Guyana\nauthz.dll σχετικά αρχεία:


Μικρές συμβουλές για την επιστροφή στο σπίτι με το δεύτερο μωρό - Mothersblog.gr\nΜικρές συμβουλές για την επιστροφή στο σπίτι με το δεύτερο μωρό\n27 Μαϊ 2013\tΦΡΟΝΤΙΔΑ\nΗ απόκτηση ενός δεύτερου μωρού σίγουρα αλλάζει τις ισορροπίες στο σπίτι, ακόμα και το πρωτότοκο παιδί, ευχόταν εδώ και καιρό να έχει ένα αδελφάκι.\nΣυνήθως η πρώτη επαφή είναι πολύ συγκινητική όμως στην πορεία και την καθημερινότητα τα πράγματα γίνονται αρκετά δύσκολα ενώ το πρωτότοκο παιδί αρχίζει και συνειδητοποιεί ότι πλέον δεν χαίρει της αποκλειστικής προσοχής των γονιών του, κάτι που αρχίζει να το γεμίζει με θλίψη, στενοχώρια και πολλές φορές θυμό. Εκείνο που πρέπει να κάνουν οι μαμάδες είναι να ακολουθήσουν κάποιες συγκεκριμένες τεχνικές που δεν θα 'ερεθίζουν' ακόμα παραπάνω τα συναισθήματα που νιώθει το πρωτότοκο παιδί τους. Διαβάστε παρακάτω...\n1 Μην απομονώνετε το μεγαλύτερο παιδί σας για να φροντίσετε το νεογέννητο. Θα πρέπει και ο μεγάλος γιος ή η κόρη σας να είναι μέρος αυτής της φροντίδας\n2 Δώστε στο πρώτο παιδί σας τη δυνατότητα να αγαπήσει το αδελφάκι του, φροντίζοντάς το. Καθημερινά, δώστε στο μεγάλο παιδί τη δυνατότητα να έχει κάποιες δουλειές να κάνει σε σχέση με το νεογέννητο ώστε να μην νιώθει το μεγάλο απομονωμένο.\n3 Αφιερώνετε στο μεγάλο σας παιδί τον χρόνο που το ίδιο χρειάζεται. Μοιράστε κατάλληλα το πρόγραμμά σας χρονικά ώστε να μην νιώσει ποτέ το μεγάλο σας παιδί πως εξαιτίας του μικρού, έχασε τη μανούλα του. Ακόμα και αν οι ανάγκες φροντίδας του μεγάλου σας παιδιού είναι πλέον ελάχιστες σε σχέση με του νεογέννητου, θα πρέπει να ισορροπήσετε τα πράγματα ώστε να μην νιώσει μίσος για το αδελφάκι του.\n4 Αφιερώστε τον κατάλληλο χρόνο στα δύο σας παιδιά ώστε να παίξουν μαζί. Ακόμα και αν το νεογέννητο δεν είναι σε θέση να παίξει, το μεγάλο σας παιδί θα βρει τον τρόπο να 'επικοινωνήσει' μαζί του και να το διασκεδάσει.\n5 Ό,τι κάνετε για το νεογέννητο, θα πρέπει να το κάνετε και για το μεγάλο σας παιδί. Αν για παράδειγμα ετοιμάζεστε να κάνετε μπάνιο το μωρό, πείτε στο μεγάλο σας παιδί πως έχει έρθει η ώρα του μπάνιου και κάνετε πρώτα εκείνο μπάνιο και ύστερα το νεογέννητο. Αυτό στα μάτια ενός μικρού παιδιού είναι μεγάλη υπόθεση. Σημαίνει πως του δίνετε προτεραιότητα και δεν το αφήνετε στην... απ' έξω.


Ποιος αγοράζει ακόμα (καινούργια) βιβλία; « Οι λέξεις έχουν τη δική τους ιστορία\n« Όσα υποφέραμε από χρόνια ξεχάστηκαν σε μια στιγμή\nΤο φελέκι δεν είναι κακιά λέξη »\nΣε αυτή την υπερπροσφορά φτηνού βιβλίου πρέπει να προσθέσουμε και μιαν άλλη πηγή. Τις προσφορές των εφημερίδων, οι οποίες με λίγα ευρώ (2-3, το πολύ 4-5) δίνουν κάθε Κυριακή βιβλία και σιντιά μαζί με την εφημερίδα ή και καμιά φορά κυκλοφορούν στην αγορά βιβλία σκέτα μέσω περιπτέρων, σειρές με ενιαία χαμηλή τιμή (συχνά το κάνει αυτό ο ΔΟΛ). Και υπάρχουν πάντοτε και τα παλαιοβιβλιοπωλεία, που και αυτά έχουν πολλαπλασιαστεί, αν και εκεί συνήθως μερακλήδες συχνάζουν, όχι ευρύ κοινό.\nΛοιπόν, κυκλοφορεί αφθονότατο καλό και πάμφθηνο βιβλίο αυτή την εποχή. Ο παράδεισος του βιβλιοφάγου, που μπορεί να εξασφαλίζει το μηνιαίο αναγνωστικό του απόθεμα με πολύ λιγότερα χρήματα απ’ ό,τι παλιότερα, κι έτσι, παρόλο που και τα δικά του εισοδήματα μπορεί να δέχτηκαν άγριο τσεκούρωμα τα βγάζει πέρα καλύτερα από π.χ. τον μανιώδη καπνιστή. Κι έτσι, υπάρχουν πολλοί που αγοράζουν ακόμα βιβλία.\nΤι γίνεται όμως με τα καινούργια βιβλία; Ποιος αγοράζει ακόμα καινούργια βιβλία όταν βομβαρδίζεται από πάμφθηνα (ή και δωρεάν) βιβλία για κάθε γούστο; Ποιος θα βγάζει καινούργια βιβλία αν το κοινό έχει χορτάσει με τις προσφορές; Μόνο από τις εφημερίδες, Κυριακή παρά Κυριακή να τις αγοράζεις, έχεις μέσα σ’ ένα χρόνο τουλάχιστον 20 βιβλία (περισσότερα απ’ όσα αγοράζει ο μέσος Έλληνας το χρόνο, υποθέτω). Βέβαια, αυτά τα φτηνά βιβλία εκδότες τα προσφέρουν -κι έτσι μου φαίνεται πως πριονίζουν το κλαδί που πάνω του κάθονται, διότι πουλώντας μπιρ παρά το παλιότερο εμπόρευμά τους μειώνουν τη δυνατότητα να πουλήσουν το καινούργιο τους εμπόρευμα σε κανονική τιμή, μια τακτική που μου φαίνεται αδιέξοδη. Ίσως βέβαια να μου ξεφεύγει κάτι, ίσως πάλι η κατάσταση να είναι τόσο κακή που να μην έχουν άλλη επιλογή. Μακάρι να είναι το πρώτο, να μου ξεφεύγει κάτι. Πάντως, το παρήγορο είναι ότι, όπως μπορώ από πρώτο χέρι να ξέρω, υπάρχουν ακόμα άνθρωποι που εκδίδουν βιβλία, παρά τις αντίξοες συνθήκες.\nΜετά από αυτή τη φλύαρη εισαγωγή, θα καταλάβατε ίσως ότι στις φετινές προτάσεις θα ήθελα να μου προτείνετε καινούργια βιβλία. Να μην το στενέψουμε πολύ: δεν θα σας ζητήσω βιβλία φετινά ή περσινά μόνο. Ας πούμε των τελευταίων 4-5 χρόνων. Και βέβαια μπορεί να προτείνετε και ξένα βιβλία που τώρα εκδόθηκαν στα ελληνικά, ανεξάρτητα αν έχουν γραφτεί πιο παλιά, ακόμα και επανεκδόσεις. Μπορείτε να γράψετε μόνο συγγραφείς και τίτλους, μπορείτε όμως να γράψετε και δυο λόγια για τις προτάσεις σας. Και πέντε λόγια να γράψετε, δεν πειράζει -τα κυβερνοδάση του Καναδά είναι απέραντα.\nΜε την ευκαιρία, να πω κι εγώ δυο λόγια για μερικά βιβλία για τα οποία ήθελα να γράψω μέσα στη χρονιά αλλά δεν πρόλαβα ή το αμέλησα, και τελικά πέρασε. Δεν θα γράψω πολλά, αλλά ας πούμε ότι είναι τα βιβλία που σας προτείνω εγώ, αν και δειλά-δειλά θα προτείνω επίσης και τα δικά μου βιβλία. Αλλά δεν θα περιαυτολογήσω, μόνο θα παρουσιάσω μερικά από τα βιβλία που διάβασα φέτος και μου άρεσαν.\nΈνα από αυτά είναι το βιβλίο «Ο αναγνώστης του Σαββατοκύριακου» του φίλου Δημήτρη Φύσσα (από την Εστία). Είναι βιβλίο για βιβλιόφιλους. Μια νεαρή γυναίκα, απόφοιτη με μέτριο βαθμό, απαντάει σε μια αγγελία για μια ασυνήθιστη θέση εργασίας και μπαίνει σιγά-σιγά και όχι χωρίς στραβοπατήματα σε έναν μαγικό κόσμο που δεν τον είχε καν υποψιαστεί, τον κόσμο της λογοτεχνίας. Ο Φύσσας παραθέτει στο βιβλίο του και κάμποσα αποσπάσματα από γνωστά λογοτεχνικά έργα, βάζει τους ήρωές του να συζητούν σε βάθος για λογοτεχνία, αλλά και να διηγούνται κουτσομπολιά λογοτεχνικά, ενώ δεν έχει ενδοιασμό να χρησιμοποιήσει τεχνικές που θεωρούνται εντελώς ξεπερασμένες, όπως το να διακόψει την αφήγηση και να αρχίσει, στη δεύτερη κιόλας σελίδα του βιβλίου, έναν φιλιππικό κατά της αστρολογίας που πιάνει καναδυό σελίδες, και μάλιστα απευθύνοντας τον λόγο στον αναγνώστη του. Και αλλού δεν κρύβει τις αντιπάθειές του, είτε πρόκειται για τους μεγαλοεκθεσάδες (πλάθει κι έναν Κιτσαργάκο, τυπικό παράδειγμα του είδους) είτε για την απαγγελία της ποίησης (εδώ διαφωνώ μαζί του).\nΈνα άλλο βιβλίο που διάβασα μες στη χρονιά -κατά σύμπτωση όταν πήγαινα στη Θεσσαλονίκη- είναι το Τραμ το τελευταίο, του Θανάση Καρτερού (από τον Καστανιώτη), το οποίο εκτυλίσσεται στη Θεσσαλονίκη αν και δεν φαίνεται πολύ και δεν δηλώνεται καθαρά στο βιβλίο, μόνο μια Καμτσιδιανή συγγένισσα υπάρχει και παίζει ρόλο στην πλοκή (Καμτσίδα είναι η Πυλαία, μετεξέλιξη του «Καπουτζήδες»). Ο αφηγητής είναι έφηβος στη δεκαετία του 1950, και παρακολουθούμε στην αρχή μερικά απολαυστικά επεισόδια της παιδικής ηλικίας και της εφηβείας, αλλά μετά η εικόνα συννεφιάζει, γιατί υπάρχει ο πατέρας που είναι στη φυλακή, κομμουνιστής -και σε αντίθεση με άλλα λογοτεχνήματα του είδους, η μητέρα κάποια στιγμή δεν αντέχει άλλο και το σκάει με τον κουρέα, που είναι και το ίνδαλμα του πιτσιρικά, για να ζήσει επιτέλους τη ζωή της.\nΤο τρίτο βιβλίο που θα σας προτείνω δεν το έχω ακόμα πάρει στα χέρια μου και δεν το έχω διαβάσει, και κινδυνεύω να κατηγορηθώ για ευνοιοκρατία γιατί είναι βιβλίο που εκδόθηκε πρόσφατα από τον εκδότη μου, τις Εκδόσεις του Εικοστού Πρώτου, όμως ξέρω το θέμα και ξέρω ότι τα βιβλία αυτού του είδους μ΄ αρέσουν. Είναι το «Κυνηγοί, βοσκοί και χάμπουργκερ» του Ρίτσαρντ Μπούλιετ (Bulliet), με υπότιτλο «Το παρελθόν και το μέλλον των σχέσεων μεταξύ ανθρώπων και ζώων». Ο Μπούλιετ είναι ιστορικός, αλλά το βιβλίο είναι από εκείνα που εξετάζουν το θέμα τους συνδυάζοντας στοιχεία από ανθρωπολογία, ζωολογία, αρχαιολογία κι ένα σωρό άλλους γνωστικούς κλάδους, συν γενναίες δόσεις λογοτεχνίας και λαϊκής κουλτούρας. Ξέρω ότι θα μου αρέσει, και δεν αποκλείεται να μας δώσει άφθονη τροφή για μελλοντικά άρθρα στο ιστολόγιο (το κεφάλαιο «η πολιτισμική ιστορία του γαϊδάρου» υπόσχεται πολλά).\nΚαι πριν κλείσω, να πω για τον συγγραφέα που θα εξαντλήσω φέτος το καλοκαίρι -τον Γιάννη Μακριδάκη, που μια καλή φίλη είχε την εξαιρετική ιδέα να μου χαρίσει ένα βιβλίο του λίγο πριν τα Χριστούγεννα και από τότε έχω διαβάσει ακόμα 3-4 δικά του, και που γράφει σε ένα ασυνήθιστο στιλ, με άφθονες ιδιωματικές λέξεις (αν και όχι τόσο πολλές όσο λένε -τέλος πάντων, εγώ τις ήξερα τις πιο πολλές), για ανθρώπους που ζουν μακριά από τα μεγάλα αστικά κέντρα, συχνά με τη χειμαρρώδη ορμή του προφορικού λόγου. Ένα χαρακτηριστικό του είναι ότι κάμποσα από τα βιβλία του είναι νουβέλες, δηλαδή μικρούλια, κάπου 90-100 σελίδες, κι αυτό είναι μεγάλο μειονέκτημα γιατί εγώ διαβάζω γρήγορα, και στα βιβλία του έκανα συνειδητή προσπάθεια να πηγαίνω αργά για να κρατήσει. Επίσης, κάμποσα βιβλία του έχουν αναφορές στην πολιτική επικαιρότητα, π.χ. το «Λαγού μαλλί» αρχίζει τη μέρα που ο Παπανδρέου πήγε στο Καστελλόριζο και τελειώνει με την πυρκαγιά στη Μαρφίν, ή η «Δεξιά τσέπη του ράσου» εκτυλίσσεται τις μέρες που πεθαίνει ο Χριστόδουλος. Το τελευταίο, «Το ζουμί του πετεινού» ίσως δεν είναι το καλύτερό του αλλά έχει σελίδες που δίνουν μια αίσθηση ευφορίας, σου φτιάχνουν τη διάθεση, σχεδόν σαν φάρμακο (σαν ζουμί βραστού πετεινού, ας πούμε). Εμένα πιο πολύ μ’ άρεσε ο Ήλιος με δόντια, αλλά έχω εξεπίτηδες αφήσει για το καλοκαίρι άλλα δύο, ‘Ανάμισης ντενεκές’ και ‘Η άλωση της Κωσταντίας’, που είναι και πιο ψωμωμένα, οπότε τον Σεπτέμβριο μπορεί η σειρά προτίμησης να έχει αλλάξει.\nΕίπα όμως πάρα πολλά και σταματάω. Περιμένω δικές σας προτάσεις για βιβλία, ει δυνατόν καινούργια βιβλία, καθώς και σκέψεις για την κατάσταση στην αγορά του βιβλίου.\nThis entry was posted on 9 Ιουλίου, 2012 στις 09:48\tand is filed under Βιβλία, Σφυγμομετρήσεις. Με ετικέτα: Γιάννης Μακριδάκης, Δημήτρης Φύσσας, Θανάσης Καρτερός, Ρίτσαρντ Μπούλιετ, καλοκαίρι. You can follow any responses to this entry through the RSS 2.0 feed. You can leave a response, ή trackback from your own site.\n98 Σχόλια προς “Ποιος αγοράζει ακόμα (καινούργια) βιβλία;”\n9 Ιουλίου, 2012 στις 09:57\n9 Ιουλίου, 2012 στις 10:09\nΤι ωραίο να προτείνει κανείς!\n1.Κέλσος – Αληθής Λόγος κατά χριστιανών. Εκδόσεις θύραθεν (έτσι,με μικρό το θήτα)\n2.Γεράσιμος Κακλαμάνης – Η Ελλάς ως κράτος δικαίου. Εκδόσεις Εικοστού Πρώτου (αν το βρείτε)\n3.Michel Onfray – Πραγματεία περί αθεολογίας,φυσική τής μεταφυσικής. Εκδόσεις Εξάντας\n4.(και σταματάω)Αλεσσάντρο Μπάρικκο – Μετάξι. Εκδόσεις Πατάκη\nΣχόλια περί των ανωτέρω προτεινομένων βιβλίων ,δεν θεωρούνται απαραίτητα.Θα κούραζαν αφόρητα!\n9 Ιουλίου, 2012 στις 10:18\nΚώστας Καβανόζης, Όλο το φως απ’ τα φεγγάρια, εκδ. Πατάκη – μια συλλογή από εξαιρετικά, αινιγματικά διηγήματα.\nΓιώργος Σκαμπαρδώνης, Περιπολών περί πολλών τυρβάζω, εκδ. Καστανιώτη – συλλογή διηγημάτων, γραμμένα με παιγνιώδη διάθεση και χιούμορ.\n9 Ιουλίου, 2012 στις 10:56\nIωάννα Μπουραζοπούλου, η ενοχή της αθωότητας (ήθελα να το γράψω πριν τον Κορνήλιο, νομίζω πρόλαβα 😉 ). Αν δεν κάνω λάθος κυκλοφόρησε το 2010 ή 2011 από Καστανιώτη.\n9 Ιουλίου, 2012 στις 11:02\nΟσο για τα στοιχεία των βιβλιοπωλείων , είχα διαβάσει πρόσφατα άρθρο σε εφημερίδα που έκανε λόγο για μείωση πωλήσεων της τάξης του 40% στα βιβλιοπωλεία. Και αρκεί να πω ότι στη γειτονιά μου το Μεταίχμιο προσφέρει (σε μαγαζί που ανήκει σε αλυσίδα με είδη γραφείου – ούτε καν καθαρόαιμο βιβλιοπωλείο δηλ) τρομακτικές εκπτώσεις. Βρήκα πριν από 2 εβδομάδες το «απόψε δεν έχουμε φίλους». της Σοφίας Νικολαίδου, του 2010 με… 4,99 ευρώ.\nΕυχαριστώ πολύ για τις πρώτες προτάσεις -και την καλημέρα μου!\n9 Ιουλίου, 2012 στις 11:06\nOσο για το «ποιός αγοράζει ακόμα καινούρια βιβλία», έχω την ίδια απορία γιατί αν εξαιρέσουμε την ποίηση που παίρνω πάντα και ΟΛΑ των εφημερίδων, εγώ μέσα στο 2012 πήρα μόνο το «απόψε δεν έχουμε φίλους» και.. δεν θυμάμαι αν πήρα κάτι άλλο από λογοτεχνία. Και να φανταστείς ότι παλιά θα έπαιρνα 1 τη βδομάδα το λιγότερο. Αλλά τώρα βολεύομαι με τις προσφορές των εφημερίδων. Και φαντάζομαι και πολλοί άλλοι το ίδιο.\n9 Ιουλίου, 2012 στις 11:12\n* βέβαια για να μην αδικήσω τους φίλους μου (διότι έχουμε φίλους 😉 ) πρέπει να πω ότι ορισμένοι μου έχουν στείλει οι ίδιοι τα βιβλία τους και τους ευχαριστώ και δημόσια. Ομως πως θα γίνει εάν δεν τροφοδοτούμε ούτε εμείς την εκδοτική βιομηχανία; (εκτός αν μετράει η ανταλλαγή βιβλίων που είθισται σε όσους γράφουν).\n9 Ιουλίου, 2012 στις 11:24\nΣχετικό – άσχετο με την ανάρτηση:\nΠριν μερικά χρόνια διαφήμιζαν το «Γίνε βιβλιοαπελευθερωτής«.\nΠροχώρησε καθόλου αυτό το εγχείρημα;\nΣοφία Κακοκεφάκη said\n9 Ιουλίου, 2012 στις 12:00\nΟ Μέγας Ανατολικός, Ανδρέας Εμπειρίκος, εκδόσεις Άγρα.\n2.(κι εγώ σταματάω)Αλεσσάντρο Μπάρικκο – Μετάξι. Εκδόσεις Πατάκη\n9 Ιουλίου, 2012 στις 12:11\nΣε απάντηση το ερωτήματος του τίτλου, θα πρέπει να προσθέσουμε και το ότι η τεχνολογία επιτρέπει την ανάγνωση χωρίς χαρτί, πιο βολικά και πιο ελαφριάστο Κιντλ μας (για όσος έχουν) ή στο κινητό μας (για μένα που δεν ε΄χω). Βεβαίως αυτή η μεθοδος δεν είναι τόσο διαδεδομένη ακόμα, αλλά…\nΓενικά όμως, δεν ξερω ποιοί διαβάζουν και τι διαβαζουν στην Ελλάδα. Η αναγνωση θέλει ελεύθερο χρόνο και διάθεση, κι η αλήθεια είναι ότι τον ελεύθερο χρόνο μας τον τρωει π.χ. το ιντερνετ.\n9 Ιουλίου, 2012 στις 12:44\n7: Είναι κι αυτό πράγματι…\n11: Ίσως όμως το καλοκαίρι βρισκόμαστε και χωρίς ιντερνέτ πολλοί. Έχω έναν φίλο που είναι άνεργος και έχει πάει στο χωριό του σ’ ένα βουνό, χωρίς ιντερνέτι και σχεδόν χωρίς τηλεόραση, φαντάζομαι ότι θα έχει διαβάσει καμιά βιβλιοθήκη όσο είναι εκεί.\n9 Ιουλίου, 2012 στις 13:01\n2666 – Roberto Bolano (εκδόσεις Άγρα) (την αγγλική έκδοση την είχα βρει σε κεντρική αλυσίδα της Πανεπιστημίου 6 ευρώ πριν από 3 χρόνια, ίσως από λάθος).\nΕλευθερία – Jonathan Franzen (εκδόσεις Ωκεανίδα)\nLord of Misrule – Jaimy Gordon (National Book Award for fiction 2010, δεν είμαι σιγουρη αν έχει μεταφραστεί ακόμα)\nΓια εμένα, το πρόβλημα είναι να αντισταθεί κανείς στις πολύ χαμηλές τιμές των αγγλόφωνων εκδόσεων που υπάρχουν στο Αμαζον, και να προσπαθήσει να στηρίξει τις εγχώριες μεταφράσεις και εκδόσεις (οι οποίες είναι αρκετές φορές καλύτερες από τις paperback αγγλικές εκδόσεις). Όταν όμως η διαφορά είναι γύρω στα 15 ευρώ, συνήθως υποκύπτω στη δυνατότητα να αγοράσω 4 βιβλία στα αγγλικά αντί για ένα στα ελληνικά.\n9 Ιουλίου, 2012 στις 13:16\nΓια την θάλασσα (αυτό)προτείνω το βιβλίο του gpoint τα Διαφυσικά γιατί σίγουρα θα σας βγάλει από τα ρούχα σας !! Είναι σχετικά ολιγοσέλιδο και διατίθεται μόνο από τον ίδιο σε τιμές που ποικίλουν ανάλογα με την (συν ή αντι)πάθεια προς τον αγοραστή.\nΓια το βουνό θα πρότεινα την παλαιά διαθήκη μεταγλωττισμένη στην μαλλιαρή μια που η τρέλλα δεν προσεγγίζει τα όρη, οπότε…\nΕίναι πράγματι δύσκολοι καιροί για (καινούρια) βιβλία, αν και θα πρέπει να διευκρινίσουμε αν μιλάμε για νεοεκδοθέντα ή νεοαποκτηθέντα βιβλία. Ως προς τα τελευταία, είναι πια εύκολο να αποκτήσουμε σε πολύ χαμηλές τιμές σχεδόν όλους τους κλασικούς συγγραφείς. Από αυτά, πρόσφατα απέκτησα και ξαναδιάβασα το Κουτσό του Κορτάσαρ εντί ευτελούς αντιτίμου. Για όποιον δεν το έχει διαβάσει το συνιστώ όχι μόνο για την απόλαυση της ανάγνωσης αλλά και για την πρωτοποριακή μη-γραμμική γραφή του. Οι καινούριες εκδόσεις είναι πιο δύσκολη υπόθεση -και ως προς την οικονομική αλλά και τη λογοτεχνική τους αξία. Ένα από αυτά που πραγματικά ευχαριστήθηκα δεν είναι καινούριο μεν, αλλά πρόσφατα μεταφρασμένο (το 2010) στα ελληνικά: «Γιατί έφαγα τον πατέρα μου», του Roy Lewis. Αν πρέπει κάτι να πω γι’αυτό είναι ότι το περιεχόμενο είναι αντάξιο του τίτλου του!\nΊσως είναι πια καιρός να ενισχύσουμε τις πρακτικές ανταλλαγής βιβλίων. Ας ρωτήσουμε τους φίλους μας τι καλό διάβασαν τελευταία ή ας τους χαρίσουμε βιβλία αντί άλλου δώρου την επόμενη φορά. Ακόμα-ακόμα, ας επισκεφτούμε τη δημοτική βιβλιοθήκη της περιοχής μας -όσο μίζερη κι αν είναι, κάτι θα υπάρχει εκεί που δεν έχουμε διαβάσει. Ως προς το bookcrossing, ναι, έχει προχωρήσει και στην Ελλάδα (ιδιαίτερα στην Αθήνα) και είναι ένας υπέροχος τρόπος να βρίσκει κανείς βιβλία, να τα ανταλλάζει και να συναντά ανθρώπους με όρεξη και αγάπη γι’αυτά. Πληροφορίες θα βρείτε εδώ: http://bookcrossing.travel.guide.infinitecircus.gr/\n9 Ιουλίου, 2012 στις 13:48\n@15: Πάντως εδώ και λίγα χρόνια η βιβλιοθήκη του Δήμου μου γνωρίζει μέρες δόξας. 🙂\nΕγώ φέτος και για τις λίγες μέρες ξεκούρασής μου, θα προτιμήσω κάποιο αστυνομικό, Μολταμπάν ίσως … 😐\n9 Ιουλίου, 2012 στις 13:51\nΜόλις είδα την ανάρτηση σκέφτηκα αμέσως να προτείνω τον Μακριδάκη, αλλά με πρόλαβε στο τέλος ο Νοικοκύρης. Εξαιρετικός!\n9 Ιουλίου, 2012 στις 14:49\nΣύμφωνα με τις δικε΄ς τος στατιστικές, το bookcrossing καλα παει στην Ελλάδα\n9 Ιουλίου, 2012 στις 14:58\nΌσοι πάνε διακοπές σε κάποιο αιγαιοπελαγίτικο νησάκι, αξίζει να διαβάσουν το βιβλίο ΓΕΩΡΓΙΟΣ ΝΕΓΡΟΣ Ο ΤΙΓΡΗΣ ΤΟΥ ΑΙΓΑΙΟΥ που μόλις κυκλοφόρησε από τις εκδόσεις Πανοπτικόν της Θεσσαλονίκης. Συγγραφέας του ο Τέος Ρόμβος, που αφού ταξίδεψε επί χρόνια σ’ ανατολή και δύση κι αλήτεψε και γνώρισε ανθρώπους και συμμετείχε σε κοινωνικά κινήματα, ζει τα τελευταία 20 σχεδόν χρόνια στη Σύρο και γράφει.\nΑυτός ο Γεώργιος Νέγρος, που γύρω στα 1850 είναι ο άτρομος πειρατής του Αιγαίου κι έχει στο τσούρμο του 15 αφοσιωμένους και λίαν ριψοκινδύνους ανθρώπους, μας αφηγείται ο ίδιος την ιστορία του. Η αλήθεια είναι ότι μοιάζει σε πολλά με τον Τέο, για τον οποίο μπορείτε να πάρετε μια γεύση στο:\n9 Ιουλίου, 2012 στις 15:10\nΝίκο, ευχαριστώ για την εξαιρετική τιμή να προτείνεις το μυθιστόρημά μου.\n1. Θανάσης Βαλτινός «Ανάπλους» (Εστία)\n2. Δανιήλ Χαρμς «Γαλάζιο τετράδιο» (Νεφέλη)\n3. Βαρλάμ Σαλάμοφ «Ιστορίες της Κολιμά» (ίΊνδικτος)\n4. Δημοσθένης Κορδοπάτης «Τζόναθαν Σουίφτ. Ο βίος και η πολιτεία του» (Μελάνι).\n5. Τάκης Μπενάς «Το ελληνικό ΄68. Συμβολή στην ιστορία του ΚΚΕ εσωτερικού» (Θεμέλιο).\n6. Δημσθένης Κούρτοβικ «Λαχανόρυζο του σταυρού» (Εστία).\nΓια το βιβλίο του Καρτερού, με πρόλαβες..\nΕνημερώνω κάθε ενδιαφερόμενο ότι ξανάνοιξε το κυριακάτικο παζάρι των ρακοσυλλεκτών, αυτή τη φορά στην Ιερά Οδό 98 (κοντά στο σταθμό «Ελαιώνας»). Εκεί βρίσκετε βιβλία – θησαυρούς, με τιμές από μισό μέχρι τέσσερα ευρώ (κι αυτές συζητήσιμες-παζάρι είναι). Πέτυχα εκεί χτες τα «Σκαλαθύρματα» του Ροϊδη (Ερμής) ενάμιση ευρώ, σε πολύ καλή κατάσταση.\n9 Ιουλίου, 2012 στις 15:19\nΕυχαριστώ πολύ και για τα νεότερα σχόλια και προτάσεις, ομολογώ ότι το βαλάντιό μου και ο ελεύθερος χρόνος μου θα δοκιμαστούν…..\nΝαι, πολλά βρίσκει κανείς σε δημοτικές βιβλιοθήκες, και μάλιστα παλιότερα βιβλία που δεν βρίσκονται στην αγορά. Αλλά ας πάρουμε για τις διακοπές έστω και ένα καινούργιο βιβλίο!\n9 Ιουλίου, 2012 στις 15:22\nπάντως όταν βλέπεις το ισόγειο της Πρωτοπορίας στην Γραβιάς να φιλοξενεί βιβλία δεύτερο χέρι, μάλλον κάτι έχει πάει πολύ στραβά στον χώρο του καινούργιου βιβλίου…\n9 Ιουλίου, 2012 στις 15:33\nΤράβηξαν κι οι εκδότες το σκοινί πολύ, τόσα χρόνια που δέναμε τα σκυλιά με τα λουκάνικα, όταν βιβλια σε παλιές μεταφράσεις και χωρίς δικαιώματα κόστιζαν όσο τα καινούρια.\nΩραία η Κολιμά, εξάλλου το καλοκαίρι είναι που μπορούν να διαβάζουν, όσοι κάνουν διακοπές, δύσκολα βιβλία κι η Κολιμά είναι βαριά και σκληρή.\n9 Ιουλίου, 2012 στις 16:35\nTo 2012 πρέπει να είναι η πρώτη χρονιά που δεν έχω αγοράσει βιβλίο. Λίγο η πολλή δουλειά, λίγο η τεράστια στοίβα αδιάβαστων βιβλίων από προηγούμενα χρόνια, λίγο ότι ακόμη δεν έχω μπει σε κλίμα προετοιμασίας διακοπών, δεν έχω παρά να ομολογήσω την ντροπή μου. Οπότε δεν προτείνω βιβλία και περιορίζομαι σε δύο σχόλια, ένα γλωσσικό και ένα θεσμικό.\n– Τα σιντιά που λέει ο Νικοκύρης δεν μ’ ενοχλούν, κάθε άλλο. Θες όμως η εξ αγχιστείας σχέση μου με τους Ποντίους, θες η ρίμα με τα βιβλία, προτιμώ τον πληθυντικό ελληνποίησης σιντία: το σιντί, τα σιντία. Μου φαίνεται πιο εύηχο και πιο φυσικό.\n– Ξέρω ότι οι δημοτικές βιβλιοθήκες έχουν πάρα πολλά προβλήματα τον τελευταίο καιρό και πολλές φυτοζωούν. Χαίρομαι λοιπόν που ακούω ότι μία τουλάχιστον έχει τουλάχιστον έναν τακτικό θαμώνα. Θυμάμαι πολλά καλοκαίρια πρώιμων φοιτητικών χρόνων στην τοπική δημοτική βιβλιοθήκη, όπου συνδύαζα το τερπνόν (τον δυνατό κλιματισμό που ανακούφιζε από την κάψα του αθηναϊκού καλοκαιριού, την ησυχία) μετά του ωφελίμου (άδεια αναγνωστήρια όπου μπορούσες να δουλέψεις με την ησυχία σου με τα βιβλία υποδομής -πηγές, λεξικά, εγκυκλοπαίδειες κλπ.- τα οποία δεν είχαν ποτέ την επιτυχία των βιβλίων λογοτεχνίας που έσπευδαν να δανειστούν οι δημότες).\n9 Ιουλίου, 2012 στις 16:53\nΕρώτηση: είναι δυνατόν να υπάρξει ζόφος κάτω από τον ανελέητα λαμπρό ήλιο του ελληνικού καλοκαιριού;\nΑπάντηση: Ναι, είναι!\nΑπό την Αυτού Μεγαλειότητα, τον Βασιλέα του Τρόμου: «Σκοτάδι βαθύ, δίχως άστρα», Stephen King, Εκδόσεις BELL 2012, ενδεικτικά:\n9 Ιουλίου, 2012 στις 17:00\nΜήτσου Αλεξανδρόπουλου «Ο ΜΑΓΙΑΚΟΦΣΚΙ ΤΑ ΕΥΚΟΛΑ ΚΑΙ ΤΑ ΔΥΣΚΟΛΑ» Εκδόσεις Γκοβόστη\nΓιώργος Μαργαρίτης «ΙΣΤΟΡΙΑ ΤΟΥ ΕΜΦΥΛΙΟΥ ΠΟΛΕΜΟΥ» Εκδόσεις Βιβλιόραμα\nΝίκος Μπογιόπουλος «Είναι ο καπιταλισμός, ηλίθιε! » Εκδότης: Λιβάνης- Νέα Σύνορα\nΝάντια Βαλαβάνη «Ψωμί και τριαντάφυλλα» εκδόσεις Ταξιδευτής\nοριζοντιότητα, φωνές λαϊκής εξουσίας στην Αργεντινή» Εκδόσεις: Συνέλευση για την κυκλοφορία των αγώνων\nΓιώργος Παμπούκης «ΙΣΤΟΡΙΕΣ ΝΤΡΟΠΗΣ Οι άνδρες, οι θρησκείες, οι νόμοι και η μοίρα των γυναικών» Εκδόσεις Πατάκη\nΣταύρος Σταυρίδης «Μετέωροι χώροι της ετερότητας» Eκδότης: Αλεξάνδρεια\n‘Αρης Κωνσταντινίδης «Αμαρτωλοί και Κλέφτες» Εκδόσεις ΑΓΡΑ\nΓιάννης Κιουρτσάκης «Καρναβάλι και Καραγκιόζης» Εκδόσεις Κέδρος\nΣόνια Ιλίνσκαγια «Κ, Π. ΚΑΒΑΦΗΣ οι Δρόμοι προς το ρεαλισμό στην ποίηση του 29ού αιώνα» Εκδόσεις Κέδρος\n9 Ιουλίου, 2012 στις 17:20\nΠάντως τα τελευταία δύο χρόνια χρειάστηκα μια καινούρια βιβλιοθήκη Billy για να έχω να βάλω τα καινούρια βιβλία μου και ξεχείλισε ήδη. Οπότε πάω για δεύτερη Billy – και που θα τη βάλω! Αραίωσα αρκετά από λογοτεχνία και το έριξα στις ανθρωπιστικές επιστήμες για να καλύψω τα πολλά κενά που έχω στα ενδιαφέροντά μου. Κι επιπλέον βολτάρω πλέον πολύ από τα παλιατζίδικα ή μου στέλνει από τη Θεσσαλονίκη μια φίλη του ιστολόγιου γιατί αναζητώ εξαντλημένες εκδόσεις που γυρεύω καιρό εκτός από τις πολύ συμφέρουσες τιμές για άλλα βιβλία που κυκλοφορούν ακόμα. Είπαμε, η κρίση μας οδηγεί ν’ αναζητούμε εναλλακτικές λύσεις. Κι όσο για τις προσφορές των εφημερίδων, εντάξει. Κάποιες είναι εξαιρετικές άλλες όμως άστοχες όπως η τελευταία «προσφορά» του Βήματος. Συγνώμη, αυτά είναι αναγνώσματα «παραλίας»; Κι αν σου σηκωθεί εκεί μπροστά στον κόσμο;\nΟι προτάσεις μου για όσα διάβασα τελευταία.\n– Μαρκ Μαζάουερ, Αυτοκρατορία του Χίτλερ. Καμία σχέση με ιστορήματα τύπου Ρέιμοντ Καρτιέ αλλά μια απολαυστική βαθιά ιστορική και κοινωνιολογική ανάλυση στο γνωστό ύφος του συγγραφέα (και του τακτικού μεταφραστή του). Από τις λίγες φορές που δεν λυπήθηκα τα λεφτά καθότι πανάκριβο…\n– Χένρι Βίνκλερ, Βαϊμάρη. Για ευνόητους λόγους.\n– Ιάσονας Χανδρινός, Το τιμωρό χέρι του λαού. Επιτέλους, το πρώτο βιβλίο ως δευτερογενής πηγή για την ΟΠΛΑ. Πάρα πολύ ζουμερό και το συνιστώ θερμά καθώς οι περισσότεροι σχολιαστές έχετε ενδιαφέρον για τέτοια θέματα.\n– Στράτος Δορδανάς, Η γερμανική στολή στη ναφθαλίνη. «Η ζωή μετά» όπως καταλαβαίνετε…\n– Σπύρος Μαρκέτος, Πώς φίλησα το Μουσολίνι! Από τα πολύ λίγα εμβριθή έργα που ασχολούνται με την άνοδο του ελληνικού φασισμού στον μεσοπόλεμο.\nΠρόσθετα: η πρώτη πρώτη μορφή της Ζωής εν Τάφω, ξέρει ο Νικοκύρης 🙂\n9 Ιουλίου, 2012 στις 17:21\nΣχετικό με τον προτεινόμενο το άρθρο μου : http://gpointsnovel.blogspot.gr/2012/07/blog-post.html\n9 Ιουλίου, 2012 στις 17:39\nΠοιος αγοράζει βιβλία… Εγώ αγοράζω βιβλία. Σταμάτησα ν’ αγοράζω οτιδήποτε άλλο [ρούχα, παπούτσια, τσάντες (και ναι, για όσους με ξέρουν δεν έχω πάρει ούτε μία τσάντα από πέρυσι το καλοκαίρι), ελάττωσα τις εξόδους, αλλά τα βιβλία δεν μπορώ να τα κόψω. Μπαίνω στο βιβλιοπωλείο και πάω στον πάγκο με τις νέες εκδόσεις με τη λαχτάρα κοπελιού σε παγωτατζίδικο. Δεν έχω φύγει ποτέ χωρίς να πάρω τουλάχιστον ένα βιβλίο. Και πάω σταθερά μια φορά τη βδομάδα τουλάχιστον. Αυτά. Αλλά είμαι εξαρτημένη το παραδέχομαι. Όσα και να πάρω, σκέφτομαι αυτά που δεν αγόρασα.\nΚαι δεν δανείζω τα βιβλία μου. Έχασα αρκετά και δεν το ξαναπαθαίνω.\nΤον Μακριδάκη θα τον πρότεινα και εγώ. Μου αρέσει πάρα πολύ το γράψιμό του, είναι χειμαρώδες και γεμάτο παραστάσεις. Πιστεύω όμως πως τα διηγήματά του είναι καλύτερα από τα μυθιστορήματα.\nΚατά τα λοιπά όσοι με συναναστρέφεστε διαδικτυακώς από καιρό και δεν περνάτε τα σχόλια αδιάβαστα 😉 ξέρετε πως έχω αδυναμία στην αστυνομική λογοτεχνία. Απόλαυσα τις Νουάρ Ιστορίες του Τσάντλερ των οποίων ο β’ τόμος βγήκε φέτος. Προχτές πήρα στα χέρια μου με συγκίνηση το τρίτο βιβλίο (που μεταφράζετε στα ελληνικά) του Νορβηγού Γκούναρ Στόλεσεν Τα μαύρα πρόβατα. Με την ευκαιρία επανεκδόσανε και το πρώτο του που ήταν εξαντλημένο. Είμαι στην ~120σελ, το βιβλίο είναι εξαιρετικό. Το μόνο που με χάλασε είναι ότι το μεταφράσανε από τα γαλλικά ενώ τα δύο πρώτα ήταν από τα νορβηγικά. Δεν ξέρω αν το έχω ξαναγράψει αλλά από τους Έλληνες συγγραφείς ο Χρήστος Οικονόμου έχει γράψει τα καλύτερα διηγήματα που έχω διαβάσει τον τελευταίο καιρό. Ο παλαιοβιβλιοπώλης Μέντελ και η αόρατη συλλογή δύο νουβέλες του Τσβάιχ από την Άγρα, χωρίς σχόλια.\nΑπό τα μεγάλα, μου έχω υποσχεθεί άμα κάτσω να διαβάσω τον Οδυσσέα (αν και ο αγαπητός Π2ος μου ‘κοψε τα φτερά), αλλά δε με βλέπω να κάθομαι ούτε φέτος 😦\nΈχω κι άλλα αλλά λέω να μη με πιάσει ο μπόγιας, θα επανέλθω 😀\n@10 Μάλλον λέτε το επίτομο ανθολόγιο που επιμελήθηκε ο Γιώργης Γιατρομανωλάκης και όχι το κανονικό (εννιάτομο;) μυθιστόρημα του Εμπειρίκου.\n9 Ιουλίου, 2012 στις 17:41\nΚύριε διαχειριστά του παρόντος ιστότοπου δηλώνω υπευθύνως ότι δεν είμαι τρομοκράτης και αιτούμαι όπως απελευθερώστε το σχόλιό μου από τις δαγκάνες του Ακισμέτη πάραυτα.\n9 Ιουλίου, 2012 στις 18:04\n30: Το σχόλιο το απελευθέρωσα, και με την ευκαιρία έμαθα ότι αναστήθηκε ο Τσάντλερ και έγραψε καινούργιο βιβλίο, ωραία!\n9 Ιουλίου, 2012 στις 18:07\n@31 Είπα ‘γω ότι αναστήθηκε; (που τέτοια τύχη!) Ότι εκδόθηκε φέτος είπα 😀\n9 Ιουλίου, 2012 στις 18:12\nΤα διηγήματα είναι μικρά ή μεγαλούτσικα; Και είναι αυτά που αργότερα τα μετέτρεψε σε μυθιστορήματα;\n9 Ιουλίου, 2012 στις 18:18\nΈνας φίλος έστειλε με μέιλ μια πρόταση που με χαρά την παρουσιάζω γιατί είναι ποιητική συλλογή.\n«Ρήματα» ποιητική συλλογή Παντελή Μπουκάλα, εκδόσεις ΑΓΡΑ 2009. Τρεις ενότητες ποιημάτων: Ιστορίες, Ερωτήματα, Μυθολογηματα. Αντί κριτικής, το ποίημα Το λάθος (από τις Ιστορίες)\nΕνιωθε ίδιος όσο την κρατούσε,\nασφαλισμένος, έγκυρος, όπως ό γέροντας\nπού κάρφωνε στα δόντια του το σπίρτο\nπου καν δεν το ‘χε ονειρευτεί.\nΕπιανε θέση μονάχα αν ήταν άδειες οι μισές.\nΤο ίδιο πάντοτε,\nκι εκείνος του δωσε τό Λάθος.\nδέν ήξερε από αρμυρά ταξίδια,\nΕνα μονάχα ήξερε:\nΤο εισιτήριο του, το κανονικό,\nτο σίγουρο,αυτό που απέτρεπε τους ελεγκτές\nήτανε το βιβλίο.\nκι αν έσερνε στην τσέπη του ο φόβος,\nτο διαβατήριο του για τον κόσμο των ομοίων\n« Α, ένας από μας…»\nΚι έτυχε σε ελεγκτή φιλαναγνώστη\nκαι καν τον τίτλο δεν μπορούσε να του πει\n« Χα, ένας από μας…»\nΕκτοτε μετράει την έρημο πεζοπορώντας.\nΟπως κι όταν δρασκέλιζε τα σύνορα.\n9 Ιουλίου, 2012 στις 18:22\nΕίναι μεγαλούτσικα. Και στον πρώτο τόμο περιλαμβάνονται δύο («Ο Δολοφόνος στη βροχή» και «Ο άντρας που λάτρευε τα σκυλιά») τα οποία έδωσαν τον «Μεγάλο Ύπνο» και το «Αντίο Γλυκειά μου» αντίστοιχα. Το τρίτο, «το καρφί» είναι μονάχο του. Στον Β’ τόμο όλα είναι ξέταιρα και μάλιστα το τελευταίο δεν θυμίζει καθόλου Τσάντλερ. Ήταν η εποχή που πειραματιζόταν μέχρι να καταλήξει στον Μάρλοου, αλλά τα διηγήματα διαβάζονται πολύ ευχάριστα και έχουν κάνει και καλή δουλειά στην έκδοση.\n@34 Τι όμορφο!\n9 Ιουλίου, 2012 στις 18:43\n#29 Παλιοβιβλιοπωλης Μέντελ καὶ Ἀόρατη Συλλογὴ δαγκωτό. (ἐγὼ τί νὰ πῶ ποὺ ἔχασα ἀπὸ δανεισμὸ τὸν Ἄρχοντα τῶν δαχτυλιδιῶν, τὸν πρῶτο τόμο, ποὺ τὸν εἶχα ἀπὸ τὸ 1993 ὅταν ἤμουν ἀκόμη 9 ἐτῶν; πλέον δανείζω μόνο σὲ συγκεκριμένα ἄτομα ἐγνωσμένης φερεγγυότητας. ἐπίσης σπανίως δανείζομαι, μὲ τὰ βιβλία εἶμαι κτητικός). Προσυπογράφω τὸ 4. Αὐτὸν τὸν καιρὸ δὲν διαβάζω καινούργια βιβλία, διαβάζω τώρα ἕνα τοῦ 1951 καὶ σειρὰ ἔχουν ἕνα τοῦ 1962 καὶ ἕνα τοῦ 1973.\n9 Ιουλίου, 2012 στις 18:44\n37: Και μετά, φανταζόμαστε, το 1984 του Όργουελ.\n9 Ιουλίου, 2012 στις 18:58\n#38 αὐτὸ τὸ διάβασα δὶς πρὸ πολλῶν ἐτῶν, τὸ εἶχα ἀπὸ δανεισμὸ καὶ τὸ ἔχασα ἀπὸ δανεισμὸ ἐπίσης. τώρα ἄντε νὰ τὸ βρῶ στὴν παλιὰ πολυτονικὴ ἔκδοσι.\n9 Ιουλίου, 2012 στις 19:00\nΕ καλά, δεν πειράζει, βρες κάποιο του 1984 να μην χαλάσει η πρόοδος\n9 Ιουλίου, 2012 στις 19:24\nτὰ βιβλία εἶναι αὐτά: http://en.wikipedia.org/wiki/The_Catcher_in_the_Rye\nεὐπρόσδεκτες οἱ προτάσεις γιὰ κἄτι καλὸ ἐκδεδομένο τὸ 1984 καὶ -μόνο καὶ μόνο γιὰ νὰ μὴ χαλάσῃ τὸ σερί- ἀμερικανικό!\n9 Ιουλίου, 2012 στις 19:33\n@41 Και γιατί δίνεις αγγλικές παραπομπές; Στα αγγλικά θα τα διαβάσεις; Παρεμπιφτού τον Φύλακα τον βαριέμαι. Ποτέ δεν κατάλαβα γιατί τόσος ντόρος. Τον κούκο μόνο στο σινεμά. Πύντσον δεν έχω διαβάσει (τώρα θα με προγράψει ο Δύτης :D)\n9 Ιουλίου, 2012 στις 19:40\nὄχι, ἀλλὰ ἔτσι μοῦ ἦρθε νὰ δώσω ἀγγλικὲς παραπομπές γιατὶ στὴν ἑλληνικὴ βίκι δὲν βρῆκα ἄρθρα καὶ γιὰ τὰ 3.\n9 Ιουλίου, 2012 στις 19:46\nἐμένα πάλι τὸν Φύλακα μοῦ τὸν πρότεινε ἕνας φίλος, κι ἐγὼ εἶπα μέσα μου «καλά, κάποτε θὰ τὸ διαβάσω», ἀλλὰ μετὰ ἀπὸ λίγες μέρες τὸ βρῆκα φάτσα κάρτα σὲ ἕνα περίπτερο τοῦ φεστιβὰλ βιβλίου, ὁπότε τὸ θεώρησα κἄτι σὰν σημάδι. ἐμένα δὲν μοῦ φαίνεται καθόλου βαρετός, ἀλλὰ γοῦστα εἶναι αὐτα!\nΣοφία Καλοκεφάκη said\n9 Ιουλίου, 2012 στις 20:20\n@29 Nαι. Ωραίο όνομα έχετε.\n@34 Το επόμενο βιβλίο 🙂\n9 Ιουλίου, 2012 στις 20:32\nΕγώ τον Φύλακα τον διάβασα πολύ μικρός, περίπου στα χρόνια του Κορνήλιου, και μ’ άρεσε.\n9 Ιουλίου, 2012 στις 20:35\n@45 Ευχαριστώ· και σεις δεν πάτε πίσω 🙂\n@46 Και εγώ κάπου τόση το διάβασα αλλά μου φάνηκε βαρετό. Μπορεί να φταίει ότι το διάβασα αμέσως μετά από τα «Σταφύλια της Οργής» που μου είχε φανεί συγκλονιστικό και να το αδίκησε η σύγκριση. Αλλά δεύτερη ευκαιρία δεν έχει 🙂\n9 Ιουλίου, 2012 στις 20:37\nΤου Jean – Marie Blas de Robles «Εκεί που ζουν οι τίγρεις». Εξαιρετικό βιβλίο και χορταστικότατο.\nΕπίσης του David Mitchell «The thousand autumns of Jacob de Zoet» μόνο που δε νομίζω να έχει μεταφραστεί στα ελληνικά -ευτυχώς.\n9 Ιουλίου, 2012 στις 20:50\nΤην αγορά του βιβλίου, μπορώ να πω ότι τη γνωρίζω αρκετά καλά, και από διάφορες οπτικές γωνίες. Εχω εργαστεί σε εκδοτικούς οίκους και σε βιβλιοπωλεία, έχω συνεργαστεί με μεγάλα πολυκαταστήματα που πουλάνε βιβλία και δίσκους κ.λπ., με εταιρείες που παράγουν λογισμικό για βιβλιοπωλεία,\nαλλά κυρίως τα βιβλιοπωλεία και τα παλαιοβιβλοπωλεία είναι, θα έλεγα, τα «στέκια» μου.\nΟύτως ειπείν, και καθότι αγοράζω με συστηματικό τρόπο σχεδόν αποκλειστικά βιβλία ιστορικά, μελέτες, δοκίμια κ.λπ. και πολύ σπάνια λογοτεχνία, θα έλεγα, κάποιες σκόρπιες σκέψεις:\n1. Τα τελευταία χρόνια, έχω απαγορέψει στον εαυτό μου, διά νόμου και διά ροπάλου, να αγοράζει νεοεκδοθέντα βιβλία. Ο λόγος για τον κανόνα αυτόν (που ζήτημα είναι αν τον σπάω μία ή δύο φορές το χρόνο σε πολύ εξαιρετικές περιστάσεις) είναι φυσικά οι τιμές. Δεν αγοράζω λοιπόν καινούργια βιβλία, όσο και εν με ελκύουν, διότι είναι βέβαιο ότι κάποια στιγμή θα τα βρω μπροστά μου με έκπτωση 50-80%, είτε λόγω προσφορών των εκδοτικών οίκων και των βιβλιοπωλείων, είτε μεταχειρισμένα, όπως π.χ. αυτό ακριβώς έγινε με το «απόψε δεν έχουμε φίλους» που είπε η Σοφία Κολοτούρου πιο πάνω, το οποίο πωλείται προς 4,99 από όλα τα βιβλιοπωλεία που συνεργάζονται με το «Μεταίχμιο», μαζί με δεκάδες άλλους τίτλους.\nΗ συμβουλή είναι αυτή:\n– Περιμένετε, το βιβλίο που θέλετε θα έλθει να σας βρει.\nΕτσι γίνεται πάντα, για αυτό και δεν ανησυχώ για τίποτα, ούτε καν για τα πιο «επείγοντα» βιβλία που με ενδιαφέρουν.\n2. Να συχνάζετε ή έστω να περνάυε μια βόλτα από παλαιοβιβλιοπωλεία, έστω κι αν δεν έχετε σκοπό να αγοράσετε κάποιο βιβλίο, έστω και εάν έχετε 5 ευρώ επάνω σας. Οπως σε όλα τα επαγγέλματα, υπάρχουν καλοί και κακοί (φραγκοφονιάδες) παλαιοβιβλιοπώλες. Στη Θεσσαλονίκη, που τους ξέρω όλους, στους 10 σοβαρούς που υπάρχουνε, οι καλοί είναι 2-3. Η συμβουλή μου είναι η εξής: Ανοίξτε προσωπικές σχέσεις με τους παλαιοβιβλιοπώλες. Και διότι θα σας προσέχουν περισσότερο (εμένα, π.χ. με ειδοποιούν με ημέηλ και με μηνύματα για τα καινούργια αποκτήματά τους), αλλά και διότι όση έκπτωση και να σας κάνουν ως τακτικό πελάτη, αυτοί πάλι κερδίζουν. Θέλω να πω, αυτοί αγοράζουν τα βιβλία 2 ή 3 ή το πολύ 4 ευρώ. Ακόμη και εάν ξεκινούν με αρχική τιμή, πχ. 25 ευρώ, στο τέλος και 10 ευρώ να σας το αφήσουν το βιβλίο, πάλι κερδισμένοι είναι. Προσωπικά, αυτό το ξέρω καλά, και το εκμεταλλεύομαι δεόντως.\n3. Για όσους ενδιαφέρονται πάλι για παλιά/σπάνια βιβλία, μια καλή ιδέα είναι να επισκέπτεστε παλιατζίδικα (γενικώς, όχι αποκλειστικά παλαιοβιβλιοπωλεία), διότι εκεί καταλήγει πολύ συχνά, μαζί με έπιπλα και σκρίνια, και ολόκληρη η βιβλιοθήκη του συχωρεμένου. Ο παλιατζής συνήθως δεν ξέρει την αξία των τίτλων που έχει στα χέρια του, και τα ξεπουλάει όσο-όσο. Πρόσφατα, έπεσα επάνω στη βιβλιοθήκη ολόκληρη ενός μακαρίτη πολιτευτή της ΕΡΕ και της Νέας Δημοκρατίας, που οι απόγονοι του την ξεπούλησαν πακέτο, και βρήκα τη χαρά μου.\n(Με την ευκαιρία, ανεκδοτάκι βιβλιοπωλών:\n– Ποιος είναι ο χειρότερος εχθρός του βιβλίου;;;\nΑφήνω την απάντηση ανοιχτή, αν δεν το βρει κανείς, θα το πω 🙂\n4. Για τις προσφορές των εφημερίδων, δηλαδή κυρίως του ΔΟΛ, πολύ με θλίβει το γεγονός του ότι οι εκδόσεις αυτές τυπώνονται συνήθως στην Τουρκία, και τώρα τελευταία σε Κίνα, Μαλαισία και άλλες ασιατικές χώρες. Αν δείτε προσεκτικά στον κολοφώνα (έτσι δεν λέγεται;;;) των βιβλίων αυτών των 3-5 ευρώων, θα δείτε ότι δυστυχώς είναι εισαγωγής, άρα δεν πολυβοηθιέται η ελληνική αγορά από τις εκδόσεις αυτές, εκτός βεβαίως από τους κ.κ. αδίστακτους καπιταλιστές που ακόμη και με τα 3 ευρώ της πώλησης, επί τις δεκάδες χιλιάδες αντιτύπων εφημερίδων που πωλούνται κάθε Κυριακή, κάντε τις πράξεις.\nΤελειώνοντας, μια προσωπική σκέψη: Το διάβασμα είναι μια πολύ ζωτική λειτουργία για μένα. Ασφαλώς και η κρίση έχει δυσκολέψει τα πράματα, αλλά από την άλλη, οι προσφορές βοηθάνε πολύ, και πρέπει να έχουμε τα μάτια μας ανοιχτά. Ευτυχώς, μέχρι στιγμής, κάθε βδομάδα μου περισσεύει ένα μικρό ποσό για να το επενδύω σε βιβλία. Την βδομάδα που δεν θα έχω στη διάθεσή μου αυτό το μικρό ποσό και δεν θα μπορέσω να αγοράσω κάποιο βιβλίο,\nθα σκεφτώ πολύ σοβαρά να … σταματήσω να δουλεύω.\nΔιότι, τι νόημα έχει να δουλεύεις (να μισθώνεις τον χρόνο σου και τη ζωή σου), αν δεν μπορείς να εξασφαλίσεις μετά ένα δίωρο για τον εαυτό σου (privacy, που λένε οι Αγγλοσάξονες) για να διαβάσεις αυτό που θέλεις με την ησυχία σου;;;\n9 Ιουλίου, 2012 στις 20:54\nΜια Στεκια στο μάτι του Μοντεζούμα του Ν. Νικολαϊδη\n…ίσως το πρότεινα και πέρυσι αλλά μάρεσε πάρα πολύ\n9 Ιουλίου, 2012 στις 21:22\n» Υπομονή της αράχνης» Αντρέα Καμιλλέρι και επιθεωρητής Μοντολμπάνο:)\n» Μεσάνυχτα όλη μέρα» του Χανίφ Κιουρέϊσι ( άριστο )\n» Το Σπήλαιο των Ιδεών » του Χοσε Κάρλος Σομόθα ( εξαιρετικό )\nΔεν είναι «καινούργια» αλλά είναι πάντα νέα και πολύ καλά 🙂\nκαι βέβαια για το καλοκαίρι τον Τόμας Μαν και «Το Μαγικό Βουνό» ( ότι πρέπει όταν έχει καύσωνα, αφου’σε δροσίζει το μαγικό βουνό, μες στα χιόνια!)\n9 Ιουλίου, 2012 στις 21:29\nΑναγνωστική αποκάλυψη η μικρή ποιητική συλλογή του Φάνη Λυσιφάνη «Πάρ’[ε] ασπίδα για την ήττα – μιά καινούργια αλφαβήτα» (2012, εκδόσεις Άλφα-Ωμέγα, 44 σελίδες). Προσφυές και ενίοτε πικάντικο παιγνίδι λέξεων, υπονοουμένων και παραδοσιακού μέτρου, δροσερή και συνάμα πικρή ματιά στην επικαιρότητα, με επιρροές Ροϊδη, Σουρή ου μην αλλά και Νίκου Δήμου, και αρκετά κοινά χαρακτηριστικά με την «Τρίλιζα» που είχε προσφάτως φιλοξενηθεί στο ιστολόγιο. Διερωτώμαι αν πρώτος θα άξιζε τον κόπο να το ανακαλύψει ένας μουσικοσυνθέτης ή ένας εκπαιδευτικός ανθολόγος. Κάποιο πολλά υποσχόμενο χρυσωρυχείο κρύβεται πίσω απ’ το ψευδώνυμο.\n9 Ιουλίου, 2012 στις 21:40\n…δεν ντρέπεστε να με κάνετε να τρέχω στη έκθεση βιβλίου στην Ανάβυσσο για Μακριδάκη; Αλίμονό σας αν δεν μου αρέσει 🙂 .+\nΣχετικά με τις μεγάλες εκπτώσεις θεωρώ πολύ φυσιολογικό μια εμπορική επιχείρηση να πουλάει φτηνά το στοκ που δεν κυκλοφορεί γρήγορα, αυτό δεν νομίζω οτι την βλάπτει και γενικά νομίζω πως με αυτόν τον κανόνα λειτουργούν τα περισσότερα βιβλιοπωλεία.\n49. Βασιλική συμφωνώ αλλά συχνά παρεκτρέπομαι 🙂 .\n9 Ιουλίου, 2012 στις 21:50\n52: Κι εγώ το πήρα αυτό αλλά ακόμα δεν το έχω κοιτάξει πέρα από μια πολύ γρήγορη ματιά.\n9 Ιουλίου, 2012 στις 21:52\nΌποιο βιβλίο του Πάκο Ιγνάσιο Ταϊμπό ΙΙ πληροί τις χρονικές προϋποθέσεις έκδοσης έθεσε ο ιδιοκτήτης του μπλογκ\nΌσο για την αγορά βιβλίου, αγοράζω κυρίως ονλάιν και κατα προτίμηση στο ορίτζιναλ να μιλάω τη γλώσσα. Όταν έρχομαι στην Ελλάδα για διακοπές αγοράζω από το βιβλίο σκούπα Έλληνες συγγραφείς που μου έχουν προταθεί είτε από φίλους είτε από βιβλιοκριτικούς. Τα βιβλία στην Ελλ΄δα μου φαίνονται πολύ ακριβά μερικές φορές ακόμα και με την έκπτωση\n9 Ιουλίου, 2012 στις 22:09\nΚάτι πολύ σημαντικό (και πολύ ενθαρρυντικό):\nΗ κίνηση στις δανειστικές βιβλιοθήκες έχει αυξηθεί πολλές φορές επί τοις εκατό επάνω. Μου το λένε όλοι οι φίλοι και γνωστοί που δουλεύουν ή επιμελούνται βιβλιοθήκες, το βλέπω και με τα ίδια μου τα μάτια, εδώ σε τοπικές βιβλιοθήκες που πάω και βοηθάω. Οχι πολύ παλιά, κυνηγούσαμε μύγες, κανένας δεν πατούσε το πόδι του, τώρα κάθε Δευτέρα που η βιβλιοθήκη ανοίγει μεσημέρι, στις 14.00, αντί για πρωί, υπάρχουν ουρές, χωρίς υπερβολή.\nΟ κόσμος, φαίνεται, βαρέθηκε την τηλεόραση, έξω δεν μπορεί να πολυβγαίνει, η τοπική δανειστική βιβλιοθήκη είναι η καλύτερη λύση (και θέλει τη βοήθειά μας και την ενίσχυσή μας).\n9 Ιουλίου, 2012 στις 22:24\nΆσχετο. Μήπως ξέρει κανείς τι γίνεται με το λεξικό της Ακαδημίας Αθηνών; Κάποια στιγμή είχα την πληροφόρηση πως θα έβγαινε στην κυκλοφορία στις αρχές του 2012 αλλά έκτοτε δεν είδα φως.\n9 Ιουλίου, 2012 στις 22:30\n9 Ιουλίου, 2012 στις 23:48\nΘα τολμήσω να προτείνω συγγραφέα και όχι βιβλίο μιας και ό,τι δικό του έχω διαβάσει είναι καταπληκτικό.\nΟ συγγραφέας είναι ο Ισίδωρος Ζούργος και το τελευταίο του βιβλίο η «Ανεμώλια».\nΠολύ ωραίες και οι ιστορικές προσεγγίσεις του μέσα από την «Αιδονόπιτα» κ τη «σκιά της πεταλούδας»\n9 Ιουλίου, 2012 στις 23:55\nΚαλοκαίρι, ζέστη, ζυθοπωλείο…καιρός για ΤΟ ΒΙΒΛΙΟ (αν είναι μόνον ένα, ας είναι αυτό)\n10 Ιουλίου, 2012 στις 00:16\nΠολύ ωραία, Νίκο, το σκέφτηκες, αν και έχει καθιερωθεί.\nΒιβλίο δανεισμένο ή σκισμένο ή χαμένο.\nΜου το είχε πει ένας καθηγητής μου στη β΄γυμνασίου. Δεν την εφάρμοσα τη σύστασή του κι έχασα αρκετά βιβλία, φιλολογικά.\nΟ ανάμισης ντενεκές του Μακριδάκη μου άρεσε πολύ, Νίκο. Τ’ άλλα του νομίζω πως είναι κατώτερα. Το τελευταίο του θα το διαβάσω σε λίγες μέρες που αρχίζουν οι διακοπές μου.\nΠριν από λίγο καιρό διάβασα του Γ. Μιχαηλίδη » Άγιοι έρωτες». Εμένα ο Μιχαηλίδης μ’ αρέσει. Έχω διαβάσει και την τριλογία του «Της επανάστασης, της μοναξιάς και της λαγνείας».\n” Το Σπήλαιο των Ιδεών ” του Χοσε Κάρλος Σομόθα (2001) που πρότεινε ο Σπίθας στο 51 είναι πολύ καλό.\nΠαλιό (1998), αλλά εξαιρετικό είναι και το «έγκλημα στην αρχαία αγορά» του Claude Mosse.\nEπειδή μου αρέσουν τα αστυνομικά αγόρασα το τελευταίο του Μαρή «Ο 13ος επιβάτης» (τα άλλα του τα διάβασα πριν από δεκαετίες) και του Δ. Αλεξίου «Αλάτι κόκκινο».\nΠήρα ιδέες κι από σας. Ο ανάπλους του Βαλτινού είναι καλό;\n10 Ιουλίου, 2012 στις 00:23\nΕυχαριστώ και για τις νεότερες προτάσεις.\nΤο Λεξικό της Ακαδημίας σταμάτησε στο λήμμα «δαχτυλωτός». Επρόκειτο να μετατραπεί σε λεξικό των ελληνικών διαλέκτων ή κάτι τέτοιο, αλλά τώρα πολύ αμφιβάλλω αν θα γίνει κάτι. Εκτός αυτού, η Ακαδημία έχει υπεύθυνο επί των γλωσσικών έναν ακαδημαϊκό που είναι πολιτικός μηχανικός (και παλιός πρωταθλητής της δισκοβολίας, και διορισμένος από τη χούντα πρόεδρος του ΣΕΓΑΣ), ο οποίος προτιμάει να πετάει πυροτεχνήματα, ότι η ελληνική γλώσσα έχει 5 εκατ. λέξεις και ότι το βιβλίο Γκίνες τη θεωρεί πλουσιότερη του κόσμου.\n10 Ιουλίου, 2012 στις 00:48\nΕπίσης του David Mitchell “The thousand autumns of Jacob de Zoet” μόνο που δε νομίζω να έχει μεταφραστεί στα ελληνικά -ευτυχώς.\n10 Ιουλίου, 2012 στις 01:47\n62 Α, ωραία!\nΕπειδή έτυχε να συναντήσω κάπου τον «υπεύθυνο επί των γλωσσικών» της Ακαδημίας (στην καθημερινή του ιδιότητα, δηλ. του εργολάβου), πολύ χαίρομαι που δε θα πάθουμε τίποτα…\n10 Ιουλίου, 2012 στις 02:03\n29,39,61 Ανέκδοτο σχετικό με το δανεισμό βιβλίων.\nΕπισκέπτεται κάποιος ένα φίλο του στο καινούριο του σπίτι…\n– Όλα ωραία του λέει αλλά δεν βλέπω νάχεις βιβλία…\nΈνα μήνα μετά επισκέπτεται και πάλι το φίλο του και βλέπει στο πάτωμα εκατοντάδες βιβλία…\n-Μπράβο του λέει που άκουσες τη συμβουλή μου και προμηθεύτηκες τόσα βιβλία αλλά χρειάζεσαι και μία βιβλιοθήκη…\n-Που δανείζουν βιβλιοθήκες; 🙂\n10 Ιουλίου, 2012 στις 02:37\n64. Εσείς αγαπητέ μου, αντί να υπεισέρχεστε σε θέματα στατικής των παλαι ποτε υπερστατικών φορέων που (λόγω των φαινομένων του ερπυσμού και της κόπωσης) τείνουν να γίνουν μηχανισμοί 🙂 , λύστε μου μια βασανιστική απορία! (δεν τολμώ να την υποβάλω στο κατάλληλο ποστ, καταλαβαίνετε..)\nΗ χήρα του Σαβίμπι, λέγεται Σαβίμπενα ή Σαβίμπαινα;\n(κι αν λέγεται Σαβίμπαινα, το «μακρόοο» σημαίνει κάτι; Π.χ σημαίνον και σημαινόμενο και τα τοιαύτα; )\n10 Ιουλίου, 2012 στις 06:03\nΣιντί, σιντιά, όπως αυτί αυτιά.\nΤώρα σιντία όπως τα αυτία;\nΓιατί όχι τότε και σιντά (κατά το βυζά);\n10 Ιουλίου, 2012 στις 06:23\nΑυτά τα περί βιβλιοθήκης Billy (πρώτης και δεύτερης που αγόρασες, από το ΙΚΕΑ προφανώς) ακούγονται σαν γκρίζα διαφήμιση. Σε πληροφορώ λοιπόν να μην βάζεις βαριά βιβλία στα ράφια της γιατί είναι ψεύτικα και μετά από λίγο καιρό τα παίζουν. Συνέβη μπροστά στα μάτια μου να τα φτύσει ένα ράφι με την Ιστορία του Ελληνικού Εθνους της Εκδοτικής Αθηνών και να σκορπίσουν οι τόμοι παρασύροντας και σπάζοντας μερικές γυάλινες αντίκες της κυράς και έγινε το έλα να δεις.\n10 Ιουλίου, 2012 στις 08:55\n68: Τα βαριά κάτω, φίλτατε! Καλημέρα!\n10 Ιουλίου, 2012 στις 08:57\nβιβλίο δανεισμένο, ενίοτε χαμένο, πάντοτε δε κατεστραμμένο, έλεγε ο πατέρας μου. Δεν πειράζει όμως, τα βιβλία είναι για να κυκλοφορούν και να αλλάζουν χέρια.\nΠροτείνω δύο βιβλία, δεν θα έλεγα ότι είναι για τη θάλασσα, αλλά για την βεράντα.\nΑπόψε δεν έχουμε φίλους της Σοφίας Νικολαϊδου (μία καθαρή γραφή για τη Θεσσαλονίκη του παρακράτους, της εθνικοφροσύνης και της καταδίωξης των εβραίων) και\nΘεσσαλονίκη του Μάρκ Μαζάουερ (καταπληκτικό βιβλίο όπου αναλύεται η ιστορία της πόλης από το 1300 έως τις μέρες μας). Οχι δεν είμαι από τη Θεσσαλονίκη.\nΣε άλλο κλίμα Η λογική της παράνοιας του Στ. Ράμφου, λύνει πολλές απορίες για τη σημερινή μας κατάσταση.\nΓια πιο ελαφρύ ανάγνωσμα τα Εγκλήματα Νο 1, 2, 3, δεν ξέρω αν θα βγουν και φέτος. Καλό καλοκαίρι!\n10 Ιουλίου, 2012 στις 10:58\n1300; Ενδεχομένως, εγώ νόμιζα 1430, για να την θυμόμαστε ως πόλη πρωτίστως Τουρκοεβραϊκή 🙂\n10 Ιουλίου, 2012 στις 11:14\nΓενικώς δε διαβάζω λογοτεχνία γιατί τη βρίσκω ανιαρή, όταν μπορώ να διαβάσω τόσα άλλα.\nΓενικώς δε διαβάζω επίσης καινούρια βιβλία γιατί υπάρχουν πάρα πολλά παλιά που θέλω να αγοράσω και να διαβάσω.\nΟπότε που με χάνει που με βρίσκει κανείς στα παλαιο- και παλαιοβιβλιοπωλεία. Από καινούρια βιβλία αγοράζω μόνο λευκώματα, γιατί είναι πιο δύσκολο να τα βρεις μετά.\nΜε ενα πρόχειρο υπολογισμό πρέπει να έχω πληρώσει πάνω από 20.000ευρώ για βιβλία από το 2007 και μετά.\nΣυμφωνώ με τις προτάσεις του 2 για τον Κέλσο και το βιβλίο του Κακλαμάνη (Η Ελλάς ως κράτος δικαίου), το οποίο κατ εμε είναι το καλύτερο βιβλίο για την πολιτική ιστορία στην Ελλάδα. Δεν είναι τυχαίο ότι το βιβλίο αυτό έκανε μόνο μία έκδοση, στη συνέχεια απαγορεύτηκε η επανέκδοση του και τωρα υπάρχουν μονο τα 1000 κομμάτια της πρώτης έκδοσης. Είναι ενα βιβλίο που το είχα σε φωτοτυπία αλλά το έψαχνα από το 2008 μανιωδώς. Μια μέρα το βρήκα σε ενα παλαιοβιβλιοπωλείο στα 50ευρώ με την ταμπέλα «πωλήθηκε». Το συγκεκριμένο παλαιοβιβλιοπωλείο ειχε λιστα αναμονής για το βιβλίο αυτό 15 άτομα. Αν και προσφέρθηκα να δώσω μέχρι 150ευρώ, για να παρακάμψω τη λίστα ο παλαιοβιβλιοπώλης δε μου το έδωσε. τελικά, το βρήκα τελείως τυχαία και άθικτο σε μια βιβλιοθήκη μιας γνωστής μου και μου το χάρισε.\nΑπό παλιά βιβλία είμαι φαν του Θέμου Κορνάρου. Συστήνω τη «Σπιναλόγκα» και το «Αγιο Όρος-Οι άγιοι χωρίς μάσκα» αν και γενικά όλα του τα βιβλία έχουν κάτι να πω. Η σπιναλόγκα όμως είναι συγκλονιστική.\nΑπό καινούρια βιβλία συστήνω:\n-Ιεραπετριτάκης-Ιατρική εξουσία (λάθη και κουκούλωμα)\nκαι 2 λαογραφικά (το ένα είναι το δικό μου, η δεοντολογία στα άκρα)\n-7000 Κρητικές παροιμίες, Παπαδάκης-Τσικαλάκης και\n-Κρητικά Αξεμούριστα, Ανδρέας Λενακάκης, εκδόσεις ΜΥΣΤΙΣ\nΑν υπήρχε τοπικ ποιο βιβλίο ΔΕ συστήνετε θα είχα να γράψω περισσότερα. Δυστυχώς, πολλές οι «φασόλες» στο χώρο…\n10 Ιουλίου, 2012 στις 11:45\n72. Λέτε «..απαγορεύτηκε η επανέκδοσή του». Από ποιούς; Είχα την εντύπωση, οτι οι εποχές απαγόρευσης έκδοσης βιβλίων (πολιτικού περιεχομένου) ήταν μακρινές. Εκτός, αν εννοούσατε «πολεμήθηκε» κι όχι «απαγορεύτηκε».\n10 Ιουλίου, 2012 στις 11:51\n72: Κι εμένα με παραξένεψε η διατύπωση.\nΜήπως από τίποτε κληρονόμους, συνηθισμένο φαινόμενο (αν ζει ο άνθρωπος ας με συγχωρήσει), ή λόγω εκδοτικών διαφωνιών\n10 Ιουλίου, 2012 στις 11:53\nΑς πούμε, τα γνωστα προβλήματα με τα εδώ και πολλα χρόνια εξαντλημένα βιβλία της Ελλης Σκοπετέα.\n10 Ιουλίου, 2012 στις 12:11\nΒλέπω τα δικά μου βαριά εστετικά τα καπαρώσαν άλλοι, ο Nicolas για την ακρίβεια (60). Όσο για τον Πύντσον που ξαναδιαβάζω τώρα με τη σειρά, δε λέω τίποτα για να μη θυμώσει η Ιμόρ.\n(αναγκαστικά είμαι σε φάση ξαναδιαβάσματος γιατί ό,τι αγορές νέων βιβλίων πάνε πια στην κόρη)\n10 Ιουλίου, 2012 στις 12:13\n73. ναι ορθόν, κακή διατύπωση\n61: Ωραιότατο όντως το βιβλίο, με μια μικρή διόρθωση -η Claude Mosse, που είναι και καθηγήτρια αρχαίας ιστορίας στο Paris VIII.\n63: Επειδή ίσως το πιο ενδιαφέρον στον Μίτσελ είναι η γλώσσα του, που αξίζει να την απολαύσει κανείς στο πρωτότυπο. Άλλωστε, απ’ όσες κριτικές διάβασα, δεν ευτύχησε σε κάποιες μεταφράσεις του στα ελληνικά -παράδειγμα εδώ\nΙστορίες αμαρτίας και αγιοσύνης, Μ.Καραγάτσης, Συλλογή Διηγημάτων, Εστία.\nΗ Λογική της παράνοιας, Σ.Ράμφος, Αρμός\nΛηξιπρόθεσμα δάνεια & Περαίωση, Πέτρος Μάρκαρης, Γαβριηλίδης\n10 Ιουλίου, 2012 στις 13:24\nΕιπαμε, η τέχνη μακρά, ο βίος βραχύς, τα ράφια γεμάτα, το πορτοφόλι άδειο!\nΠράγματι βρίσκεις κάποιες ευκαιρίες, αν κι εδώ στην περιφέρεια (Ηράκλειο) δεν είναι πολλές. Πρόσφατα αγόρασα από το Χόντος (ναι δεν ντρέπομαι να το πω!) τέσσερις τόμους της «βαλκανογνωστικής» σειράς του Οδυσσέα προς 5 ευρώ έκαστον. Έχω κατά καιρούς τα τελευταία χρόνια αγοράσει πολλά βιβλία από εφημερίδες, λογοτεχνικά και ιστορικά. Από πέρυσι έχω την καλή τύχη να έχω ενώσει την βιβλιοθήκη μου με αυτήν της συζύγου, που και μανιώδης βιβλιόφιλος είναι και καλοπληρωμένη ως το Φεβρουάριο που θυσιάστηκε στο Μολώχ της κρίσης. Επιπλέον τους τελευταίους μήνες λεηλατούμε σταδιακά και την βιβλιοθήκη του πεθερού που έχει κυρίως βιβλία φιλοσοφίας. Όσο για νεότευκτα πονήματα… έχουν μειωθεί στο ελάχιστο! Πλέον μόνο σε γιορτές κλπ.\n10 Ιουλίου, 2012 στις 13:26\nΑπορία προς την σύνταξη: γιατί βδελύττεστε τον όρο «ευπώλητος»;\n10 Ιουλίου, 2012 στις 14:42\n83: Σε θέματα γούστου δεν χωράει πάντοτε συζήτηση με επιχειρήματα -ας πούμε ότι τον βρίσκω πομπώδη, ψεύτικο -ενώ αφοπλιστικά τίμιους βρίσκω τους αντίστοιχους όρους σουξέ ή χιτάκια. Πρέπει να γράψω, αλλά δεν το έχω ξεκαθαρίσει μέσα μου. Δείτε πάντως κι εδώ τι λένε δυο φίλοι:\n10 Ιουλίου, 2012 στις 15:52\n@77 Εσύ κι ο Νικολά δεν παίζετε τίμια γιατί είπαμε φρέσκα βιβλία. Αυτό είναι χρόνια διαβασμένο 😉\nΞαναδιάβασε τον, να μας τον διηγηθείς μετά 😉\n@82 Παναπεί πήρατε γυναίκα με προίκα! 😀\n#72 και επόμενοι\nΤο βιβλίο του Κακλαμάνη υπάρχει ευτυχώς και στο scribd\n10 Ιουλίου, 2012 στις 17:30\n@85 Exactement mon ami!\n10 Ιουλίου, 2012 στις 18:50\nΜια που γίνεται λόγος για παλαιοβιβλιοπωλεία θα ήθελα να αναφέρω, για όσους δεν το γνωρίζουν ήδη, το φοβερό awesomebooks τελεία com από την Βρετανία, που διαθέτει χιλιάδες μεταχειρισμένα βιβλία (οι τίτλοι ανανεώνονται καθημερινά) με ~3 ευρώ το κομμάτι και δωρεάν αποστολή. Μιλάμε για ντριμκαμτρού!\nΈνα παράδειγμα: Με 12 ευρώ (σύνολο) απέκτησα/απόχτησα πριν δυο χρόνια τα ογκώδη δίγλωσσα λεξικά Colliins (>2000 σελ.) της γερμανικής, γαλλικής, ιταλικής και ισπανικής γλώσσας.\n10 Ιουλίου, 2012 στις 19:45\n10 Ιουλίου, 2012 στις 20:10\nκαιρός να κάνω κι εγώ τη δική μου πρόταση: δύο βιβλία για το καλοκαίρι,\nτο Νυχτερινό τρένο για τη Λισαβόνα του Πασκάλ Μερσιέ από τις εκδόσεις Ψυχογιού και το\nΈνα κάποιο τέλος του Τζούλιαν Μπαρνς από το Μεταίχμιο\nείναι και τα δύο βιβλία που αναφέρονται στον με φιλοσοφική διάθεση επαναπροσδιορισμό των πάντων που χρειάζεται να κάνουμε που και που\nστο πρώτο παρακολουθούμε την όψιμη αναζήτηση του νοήματος της ζωής, δηλ. του έρωτα και του ονείρου από ένα ηλικιωμένο καθως πρέπει καθηγητή κλασικής φιλολογίας σε σχολείο στην Ελβετία\nενώ στο δεύτερο γίνεται με πολύ πιο παιχνιδιάρικη διάθεση το ξανακοίταγμα του παρελθόντος από έναν -πάλι- εξηντάρη, εγγλέζο αυτή τη φορά , που όσο πιο πολύ το ψάχνει όλο και πιο πολλά ανακαλύπτει!!!\n11 Ιουλίου, 2012 στις 09:10\n#88 Πράγματι, πολύ καλό το awesomebooks.com, κι απ’ ότι ξέρω έχει και λογαριασμούς πωλητή στο Amazon και στο eBay.\n11 Ιουλίου, 2012 στις 09:33\nΠροτάσεις (η αρίθμησι για λόγους ευκολίας, δεν υποδηλώνει ιεράρχησι):\n1. Ρέϊμοντ Κάρβερ, «Αρχάριοι», Μεταίχμιο, μετάφρασι-επίμετρο: Γιάννης Τζώρτζης, Νοέμβριος 2010.\nΗ διάσημη συλλογή διηγημάτων «Για τι πράγμα μιλάμε όταν μιλάμε για αγάπη», του Κάρβερ, στην αρχική, μη επιμελημένη από τον Γκόρντον Λις, εκδοχή της. Το αποκατεστημένο κείμενο μπορεί να είναι και 40% περισσότερο σε σχέσι με αυτό που είχε αρχικά εκδοθεί.\n2. Νατσούο Κιρίνο, «OUT», Μεταίχμιο, μετάφρασι: Γωγώ Αρβανίτη, Νοέμβριος 2009.\nΤο ποιο σκοτεινό κι εν πολλοίς αισθησιακό αστυνομικό μυθιστόρημα που έχω διαβάσει τα τελευταία χρόνια. Το μόνο βιβλίο εξ όσων θυμάμαι που η περιγραφή ενός διαμελισμού είνε τόσο ρεαλιστική που δεν άντεξα, γύρισα δυο σελίδες παρακάτω για να συνεχίσω την ανάγνωσι!!!\n3. Χιτόμι Κανεχάρα, «Η γλώσσα του φιδιού», Ωκεανίδα, μετάφρασι: Γιάννη Σπανδώνης, Ιανουάριος 2006.\nΜία νουβέλλα με μπόλικα τατουάζ, πίρσινγκ, σεξ και άλλες άντεργκράουντ διαστροφές, για την νεολαία της Ιαπωνίας, με ηρωΐδα μία δεκαεννιάχρονη Γιαπωνέζα (την ίδια την Κανεχάρα), γραμμένο από μια (τότε) εικοσιενός χρόνων κοπέλλα που παράτησε το σχολείο στα έντεκά της για να γυρίση την Ιαπωνία και να γράφη ιστορίες, που έστελνε για επιμέλεια στον πατέρα της, επιμελητή εκδόσεων, με ημαίηλ. Το τέλος, νομίζω, ξενίζει κάπως (όλοι οι Έλληνες φίλοι μου που το διάβασαν αυτό μου είπαν), αλλά νομίζω πως είνε πολύ Γιαπωνέζικο!!!\n11 Ιουλίου, 2012 στις 10:58\nΠολύ καλογραμένες προτάσεις, ευχαριστώ!\n11 Ιουλίου, 2012 στις 11:01\n93/1: Μα αξίζει όντως το «αποκαταστημένο κείμενο»; Κάπου διάβαζα ότι το κούρεμα του Λις όντως συνετέλεσε στη μαγεία των διηγημάτων του Κάρβερ.\n(μα πώς να ήταν η «Έρημη Χώρα» πριν το ψαλίδι του Πάουντ;)\n11 Ιουλίου, 2012 στις 11:06\nΝομίζω ότι, πλέον, για να βρεις (ξένα) βιβλία ονλάιν είναι προτιμότερο να χρησιμοποιείς κάποιο ψαχτήρι που ψάχνει σε πολλά (ή όλα; ) τα ονλάιν βιβλιοπωλεία, παρά να περιοριστείς σε ένα. Τέτοιο σάιτ, πολύ καλό, είναι το bookfinder και λίγότερο καλό το allbookstores.\n11 Ιουλίου, 2012 στις 17:17\nαδιαμφισβήτητα πολλά είναι τα νέα βιβλία…\nμε συνάρπασε το βιβλίο:\n«Το πράσινο ακρογιάλι της πατρίδας», της ομογενούς Νάταλι Μπακόπουλος (Πατάκης), από το Μίτσιγκαν…\n11 Ιουλίου, 2012 στις 18:54\nΝαι, απαραίτητο το bookfinder τελεία com, αλλά δεν συνεργάζεται άμεσα με το awesomebooks, παρά μόνο μέσω abebooks. Έτσι όμως το κόστος αυξάνεται.\nΤο awesomebooks ενδείκνυται για binge buying: Πηγαίνεις στο «Browse AwesomeBooks,» επιλέγεις κατηγορία, επιλέγεις “Sort by: Price low to high,” και …αρχίζει το πάρτι.


Μάχες μηχανόβιων με εννέα νεκρούς στο Τέξας – Λόγος της Πέλλας\nHome/Ειδήσεις/Κόσμος/Μάχες μηχανόβιων με εννέα νεκρούς στο Τέξας\nΜάχες μηχανόβιων με εννέα νεκρούς στο Τέξας\nlogosp 18/05/2015\tΚόσμος\nΣκηνές πολέμου διαδραματίστηκαν την Κυριακή στο Τέξας των Ηνωμένων Πολιτειών, όταν αντίπαλες συμμορίες μηχανόβιων συγκρούστηκαν στην πόλη του Γουέικο, αφήνοντας πίσω τους τουλάχιστον εννέα νεκρούς και 18 τραυματίες.\nΓια περισσότερες από 100 συλλήψεις κάνει λόγο το BBC.\nΟ καυγάς ξέσπασε στο εστιατόριο Twin Peaks Sports Bar and Grill, με τις έως τώρα πληροφορίες να αναφέρουν πως αφορμή ήταν μια διαφιλονικούμενη θέση στάθμευσης. Στη συνέχεια, οι συμμορίτες βγήκαν στο γειτονικό πάρκινγκ για να λύσουν τις διαφορές τους.\nΗ κατάσταση γρήγορα κλιμακώθηκε σε μάχη, με τη συμμετοχή τουλάχιστον τριών συμμοριών, και τους εμπλεκόμενους να χρησιμοποιούν αλυσίδες, μαχαίρια, ρόπαλα και, τελικά, όπλα.\nΗ Αστυνομία επενέβη μόλις άρχισαν οι ανταλλαγές πυροβολισμών. Σύμφωνα με τις τοπικές Αρχές, ορισμένοι αστυνομικοί έκαναν χρήση των δικών τους όπλων κατά τη διάρκεια της επέμβασης, χωρίς να έχει ακόμα αποσαφηνιστεί αν κάποιοι θάνατοι οφείλονται σε αστυνομικά πυρά.\nΌλοι οι νεκροί είναι μηχανόβιοι και ως εκ θαύματος δεν έχασαν τη ζωή τους αθώοι, με δεδομένο ότι η συμπλοκή ξέσπασε κοντά σε μεγάλο εμπορικό κέντρο στο μέσο της ημέρας (τοπική ώρα). Κανένας αστυνομικός δεν τραυματίστηκε.\nΗ Αστυνομία βρισκόταν κοντά στο σημείο και επενέβη άμεσα, καθότι εξ αρχής υπήρχαν φόβοι για επεισόδια, λόγω της συνύπαρξης εχθρικών συμμοριών.\nΟι Αρχές βρίσκονται σε επιφυλακή, καθώς υπάρχουν φόβοι ότι οι συμμορίτες έχουν μετακινηθεί σε διαφορετικά σημεία της πόλης.\nPrevious Εβδομαδιαίες προβλέψεις για όλα τα ζώδια από 18/4 έως 24/4\nNext Πανελλήνιες 2015: Τα θέματα στη Νεοελληνική Γλώσσα


Ho Ho Ho Xmas Mood - Not Just A Cake\nHo Ho Ho Xmas Mood\nΠλησιάζει εκείνη η εποχή του χρόνου που θέλουμε να νιώσουμε τη μαγεία. Στον δικό μου κόσμο, συναντώ τη μαγεία με Χριστουγεννιάτικα τραγούδια, αρώματα βουτύρου και κανέλας, και έτσι απλά μπαίνουμε σε xmas mood!\nΜαμάδες, φιλενάδες, συνάδελφοι μαζευτείτε και οργανωθείτε και όλοι μαζί ψήστε μπισκοτάκια. Βάλτε στο ραδιόφωνο 97,2 που ήδη παίζει Χριστουγεννιάτικα και turn xmas mood on!\nΝα ανάψουν οι φούρνοι, στους 160 βαθμούς. Να χτυπήσει το μίξερ μαύρη και άσπρη ζάχαρη, βούτυρο αγελάδας, 2 αυγά, άρωμα βανίλιας, λίγο αλάτι και πολύ αλεύρι και έτοιμο το ζυμαράκι να πάρει σχήμα. Βρείτε σε καταστήματα με ήδη ζαχαροπλαστικής πηχάκια ενός εκατοστού, για να βγουν τα μπισκότα σας στο ίδιο πάχος. Έτσι θα ψηθούν ομοιόμορφα και θα διατηρήσουν το ωραίο σχήμα.\nΣυνήθως ένα ταψάκι χωράει 10-12 μπισκότα, ψήνουμε για 20-25 λεπτά και αφήνουμε τα μπισκότα να κρυώσουν πριν τα στολίσουμε.\nΑφήστε τα μπισκότα να στεγνώσουν καλά. Γιατί όχι και μια ολόκληρη μέρα. Κόψτε σχέδια ζαχαρόπαστας ή στολίστε με royal icing. Αφήστε εκ νέου τη διακόσμηση να στεγνώσει καλά πριν συσκευάσετε, ιδίως αν επιλέξατε το αυγόγλασο.\nΦτιάξτε τα πιο όμορφα και τραγανά δωράκια με αγάπη, στολίστε με χρωματιστές κορδέλες και χαρίστε λίγη απ’ τη μαγεία σας σε αυτούς που αγαπάτε.\nΘα βρείτε πολλές φρέσκες ιδέες στο instagram και στο facebook, αλλά εγώ θα σας πρότεινα να αφήσετε τη φαντασία σας να ταξιδέψει και φτιάξτε τα πιο πρωτότυπα xmas σχεδιάκια!\nTip: Αν το ζυμάρι σας κολλάει, βάλτε το για λίγο στο ψυγείο να σφίξει το βούτυρο.\nadmindespina2018-11-25T17:00:09+03:0025 Νοεμβρίου, 2018|0 Σχόλια


Παιχνίδι Σούπερ Buddy 2 σε απευθείας σύνδεση. Παίξτε δωρεάν παιχνίδι Σούπερ Buddy 2 σε απευθείας σύνδεση.\nΣούπερ Buddy 2 - ένα ενδιαφέρον παιχνίδι περιπέτειας στο στυλ του Mario. Διαχείριση αστείο geezer που πρέπει να περάσει από όλα τα επίπεδα του παιχνιδιού. Cope με δυσκολίες στην πορεία τους.\n© δωρεάν online παιχνιδιών Σούπερ Buddy 2 (). Κάντε online παιχνίδι λάμψης Σούπερ Buddy 2 για δωρεάν. Μην ξεχάσετε να αξιολογήσετε αυτό το παιχνίδι Σούπερ Buddy 2 και να μοιραστούν αυτό το παιχνίδι με τους καλύτερους φίλους σας.\nΠεριγραφή του παιχνιδιού Σούπερ Buddy 2 γραμμή. Πώς να παίξετε το παιχνίδι online Σούπερ Buddy 2 - ένα ενδιαφέρον παιχνίδι περιπέτειας στο στυλ του Mario. Διαχείριση αστείο geezer που πρέπει να περάσει από όλα τα επίπεδα του παιχνιδιού. Cope με δυσκολίες στην πορεία τους. Συλλέξτε χρυσά νομίσματα, αλλά για να απαλλαγούμε από τους εχθρούς, πηδούν πάνω από το κεφάλι του. Δείτε όλους ό, τι μπορείτε να κάνετε για χάρη του ένα καλό αποτέλεσμα.\nΣούπερ Buddy 2 ( Ψηφοφορίες1, Δευτεροβάθμια Βαθμολογία: 5/5)


Ισότητα ζητάνε ...οι άνδρες στις Ένοπλες Δυνάμεις! - OnAlert\nΙσότητα ζητάνε …οι άνδρες στις Ένοπλες Δυνάμεις!\n2010/12/07 - 05:12\n«Ισότητα των δύο φύλων»,ζητούν πλέον οι άνδρες των Ενόπλων Δυνάμεων! Με έγγραφό του προς την ηγεσία του υπουργείου Άμυνας ο ΣΥΣΜΕΔ,θέτει ζήτημα ισότητας μεταξύ των τρίτεκνων τουλάχιστον ανδρών και γυναικών που υπηρετούν στις ΕΔ σε θέματα που έχουν να κάνουν με απαλλαγές από υπηρεσίες,ασκήσεις,διανυκτερεύσεις. Όλα αυτά μέχρι στιγμής τα «καρπώνονται» οι γυναίκες αλλά όχι οι συζυγοί τους. Συγκεκριμένα στο έγγραφό του ο ΣΥΣΜΕΔ αναφέρει:\n*Στα πλαίσια μέριμνας για το στρατιωτικό προσωπικό και ειδικότερα για συζευγμένα στελέχη του Στρατού Ξηράς που έχουν τέκνα, συνυπηρετούν και συμμετέχουν από κοινού σε δραστηριότητες ή καταστάσεις οι οποίες απαιτούν διανυκτέρευση (ασκήσεις, επιφυλακή κλπ) εξαιρουμένων των ορισθέντων σε 24ωρη υπηρεσία, προβλέπονται τα παρακάτω:\nα. Να αποδεσμεύονται οι μητέρες που έχουν ανήλικα τέκνα και συμμετέχουν ταυτόχρονα με τους συζύγους τους σ ασκήσεις, επιφυλακή που απαιτούν διανυκτέρευση».\nβ.Να χορηγείται απαλλαγή την επομένη εικοσιτετράωρης υπηρεσίας διανυκτερεύσεως για το γυναικείο στρατιωτικό προσωπικό που έχει τρία τέκνα και άνω εκ των οποίων τουλάχιστον το ένα διανύει προσχολική ηλικία και μέχρι να φοιτήσει στην Α΄ τάξη Δημοτικού Σχολείου..».\nΟ ΣΥΣΜΕΔ επισημαίνει ότι στο ΠΝ επικρατεί άλλο καθεστώς που δεν κάνει διακρίσεις μεταξύ ανδρών και γυναικών και υποστηρίζει ότι “επιχειρείται\nδιαφορετική αντιμετώπιση των τρίτεκνων στελεχών των Ενόπλων Δυνάμεων, μεταξύ των Κλάδων, αλλά και αυτών διαφορετικού φύλου. Σήμερα δε τα τρίτεκνα άρρενα μόνιμα στελέχη των Ελληνικών Ενόπλων Δυνάμεων δεν καρπώνονται τα δικαιωματά τους.Γι΄ αυτό και ζητάει επικαιροποίηση των υφιστάμενων θεσμικών κειμένων,αναφορικά με την αντιμετώπιση των τρίτεκνων στελεχών διαφορετικού φύλου.


Μεταξουργείο: Το χρονικό της τραγωδίας με το ζευγάρι και τις αναθυμιάσεις - e-thessalia.gr\nΜεταξουργείο: Το χρονικό της τραγωδίας με το ζευγάρι και τις αναθυμιάσεις\n10 Ιανουαρίου 2020, 17:47 10 Ιανουαρίου 2020\nΥπό ψυχολογική στήριξη βρίσκονται τα τρία παιδιά του ζευγαριού που βρήκε τραγικό θάνατο, πιθανόν από αναθυμιάσεις, μέσα στο διαμέρισμά τους στο Μεταξουργείο.\nΟπως έγινε γνωστό από την Αστυνομία, τα θύματα της ανείπωτης τραγωδίας είναι ένας 55χρονος και μια 42χρονη γυναίκα, πακιστανικής καταγωγής. Η οικογένεια ζούσε πολλά χρόνια στην Ελλάδα με τα τρία τους παιδιά, ηλικίας 8, 12 και 17 ετών στο διαμέρισμα 5ου ορόφου της οδού Βίκτωρος Ουγκώ 19- 21. Μάλιστα, διατηρούσαν και δικό τους κατάστημα στο κέντρο της Αθήνας.\nΓείτονες του ζευγαριού -μιλώντας σε δημοσιογράφους μετά το τραγικό περιστατικό- έκαναν λόγο για μια πολύ αγαπητή οικογένεια στην περιοχή που δεν είχε δώσει ποτέ δικαιώματα, αφού όλα τα χρόνια που βρίσκονταν στην Ελλάδα δούλευαν προκειμένου να ζήσουν με αξιοπρέπεια μαζί με τα τρία ανήλικα παιδιά τους.\nΣύμφωνα με τα μέχρι στιγμής στοιχεία, το άτυχο ζευγάρι είχε μέσα στην κρεβατοκάμαρα μια σόμπα υγραερίου, γι’ αυτό εκτιμάται ότι ο θάνατος οφείλεται σε διαρροή αερίου. Σύμφωνα με το ΑΠΕ-ΜΠΕ παρόμοια σόμπα είχαν και τα παιδιά του ζευγαριού στο δωμάτιό τους στον τόπο της τραγωδίας, ωστόσο δεν υπήρξε κάποιο πρόβλημα εκεί από αναθυμιάσεις.\nΟπως είπε στους δημοσιογράφους φίλος του ζευγαριού, ο μεγαλύτερος γιος της τραγικής οικογένειας τού τηλεφώνησε και τον ειδοποίησε για το τραγικό περιστατικό, ζητώντας του να έρθει γρήγορα από το σπίτι της οικογένειας στο Μεταξουργείο. Σημειώνεται ότι η τραγωδία αποκαλύφθηκε ενώ τα παιδιά ετοιμάζονταν για το σχολείο. Χτυπούσαν την πόρτα του δωματίου των γονιών τους, αλλά εκείνοι δεν άνοιγαν.\nΠροανάκριση για το συμβάν διενεργεί το αστυνομικό τμήμα Ομόνοιας, ενώ κλήθηκε ιατροδικαστής και έχει παραγγελθεί και νεκροτομή προκειμένου να εξακριβωθούν τα ακριβή αίτια του θανάτου του ζευγαριού.\nΠροηγούμενο ΆρθροΝέο ιατρικό ανακοινωθέν για τον Ανδρέα Μικρούτσικο: Υπεβλήθη σε στεφανιογραφίαΕπόμενο ΆρθροΗλεία: «Εσβησε» αγγελούδι δύο ετών από εισρόφηση